qundao/data-zh-poetry huggingface dataset:
中秋
作者：劉才邵
朝代：宋

陰晴無遠近，獨有此宵看。
寫盡山河影，想添蟾兔寒。
清輝分玉露，斜漢泛冰盤。
上到高圓處，亭亭輪更安。
中秋夜館中會飲
作者：劉才邵
朝代：宋

世情共惜隔年期，豈堪四野陰雲垂。
幾處紅樓歌吹起，窺簷初訝寒光遲。
那知細雨復侵夜，燈外蟾影還微微。
是時冊府陪諸彥，聊復杯酒相追隨。
地嚴更覺秋氣凈，雨過還有涼風吹。
忘懷自得觴詠趣，真賞不爲陰晴移。
月豈無光忌全露，雲亦有意藏餘輝。
雲輕影薄自清絕，不減永夜天河詩。
人言蚌胎因吸月，隨月明暗占盈虧。
詔詞丁寧斥金翠，豈更漉海求珠璣。
月光不露乃天意，正是君王崇儉時。
代簡謝載仲弟惠黄雀牛尾狸柑子
作者：劉才邵
朝代：宋

南昌珍品誇牛尾，肥膩截肪玉堪比。
臨川甘實敵洞庭，光照霜林香染指。
黄雀披綿亦同到，厚意不凡端有以。
雪晴晚日懸清光，爲君設席傾瑤觴。
醺然隱几結清夢，坐覺春風生池塘。
以雙井茶寄李仲孫
作者：劉才邵
朝代：宋

雙井真成日鑄兄，一盃不覺醉魂醒。
知君筆法傳山谷，啜罷應臨戒石銘。
冬日牡丹五絕句·其一
作者：劉才邵
朝代：宋

百花頭上有江梅，更向江梅頭上開。
便使詩人慚未識，春前還解上樓臺。
冬日牡丹五絕句·其三
作者：劉才邵
朝代：宋

誰謂冰霜慘刻辰，暗中和氣自生春。
花神顯現東君意，說似何勞解語人。
冬日牡丹五絕句·其二
作者：劉才邵
朝代：宋

天公用意太勤勤，時遣花王爲報春。
從此梅花應有語，漏他消息莫寃人。
冬日牡丹五絕句·其五
作者：劉才邵
朝代：宋

芳叢不遣雪霜封，已是青腰獨見容。
更祝春風重著意，行看拂檻露華濃。
冬日牡丹五絕句·其四
作者：劉才邵
朝代：宋

聊將芳醑發微殷，豈是冰肌不耐寒。
對立亭亭真妙絕，可將近侍乏雌丹。
勒兵行
作者：劉才邵
朝代：宋

高臺曉色明雙旌，來看將軍親閱兵。
甲光熒熒照秋水，陣行屢變隨縱横。
將軍勇銳無堅敵，馳心已向伊吾北。
好同諸将擁琱戈，浄掃邊塵早開國。
重收京邑翠華西，卻歸宿衛聽朝雞。
蓬萊宫深花柳暗，曖風輕動龍蛇旗。
監丞健筆文中虎，須臾作歌繼常武。
是時劍佩共趨朝，何似勒兵誇練組。
又·其一
作者：劉才邵
朝代：宋

一氣回蒼陸，千祥集紫宸。
天心存愛育，施惠發新春。
又·其一
作者：劉才邵
朝代：宋

風轉萬年枝，冰開百子池。
多男應禖祀，瑞氣恰來時。
又·其三
作者：劉才邵
朝代：宋

盛德天垂覆，皇明日照臨。
九重頒漢詔，四海識堯心。
又·其三
作者：劉才邵
朝代：宋

紫庭烟淡祥光滿，清禁風微淑氣新。
綺閣靚深無一事，觀書臨帖過芳春。
又·其二
作者：劉才邵
朝代：宋

瓊斚深浮柏，金牋巧頌椒。
宮嬪隨鳯輦，萬壽本東朝。
又·其二
作者：劉才邵
朝代：宋

行仁隆治道，偃武爲生靈。
恩施周遐邇，熙熙萬國寧。
又·其五
作者：劉才邵
朝代：宋

海國占風慕聖明，先春入貢竭丹誠。
梯航萬里不辭遠，要趁新年賀太平。
又·其五
作者：劉才邵
朝代：宋

絳闕清都境異常，况當聖世物皆昌。
風催柘館桑枝秀，冰滿龍池荇带長。
又·其六
作者：劉才邵
朝代：宋

瑞日舒長呈五色，官儀赫奕會三朝。
宴開紫殿恩輝重，樂奏彤庭雅韻調。
又·其四
作者：劉才邵
朝代：宋

始和布政同天運，聖澤隨春下九霄。
垂法端闈萬人喜，典章盡復祖宗朝。
又·其四
作者：劉才邵
朝代：宋

飛霙頃報豐年慶，天瑞由來應克誠。
喜見農祥已晨正，將持嘉種奉親耕。
又詠梅花
作者：劉才邵
朝代：宋

正與盧生清興同，衝寒還肯訪幽叢。
窗前忽見偏奇艷，恰在茸茸淡月中。
又間金紅芍藥詩
作者：劉才邵
朝代：宋

詩家賦咏怯揮毫，比象偏難爲格高。
渾似上元朝阿母，流金鈴間赤霜袍。
古柏
作者：劉才邵
朝代：宋

移根得地對幽軒，香葉蒼然已可憐。
他日定爲梁棟具，耽耽大廈倚晴天。
句
作者：劉才邵
朝代：宋

見說木天猶突兀，暫時金地亦清閑。
同張敏叔登望闕臺
作者：劉才邵
朝代：宋

曉陟高臺望紫宸，愛君心切素忘身。
堯天日遠迷西極，漢使星高拱北辰。
賦雪才優宜視草，賜環恩重定隨春。
剩須留下驚人句，長使江山氣象新。
和丁浚明戲蕭濟夫·其一
作者：劉才邵
朝代：宋

生世纔如石火光，應憐不早見盧郎。
碧蟾自合來棲月，黄耳何緣得上床。
但使知音同卓氏，何妨服猛似梁鴦。
觀音妙相誰能測，暫化身爲無厭王。
和丁浚明戲蕭濟夫·其二
作者：劉才邵
朝代：宋

庾婦休誇意智強，卻因詐魘喚江郎。
自從呼婢曾開口，不復連宵只對床。
春晚燕狂捎蛺蝶，汀閑沙暖睡鴛鴦。
鳯棲已協和鳴兆，誰記東家人姓王。
和彭伯莊韻奉酬彭公達
作者：劉才邵
朝代：宋

龍媒昔是渥洼生，培塿無松陸無萍。
古人此語豈欺我，華胄非遥須細聽。
奉常詞源隘三峽，倒流豈復論千瓶。
句枝到手詩已就，四坐俯首甘罰觥。
蒼苔虎跡雖善戲，諷戒曲盡詩人情。
喜遇從事復超詣，重名不減平如衡。
汝南人物亦云幾，高者難隨月旦更。
到今公議牢不破，心雖不貪敵無勍。
才高位下衆所惜，善慶源長流更清。
風流文采終不泯，還復鍾此千人英。
清言自可屈奉倩，賦力真能凌正平。
干時直欲石投水，得位公不當慚卿。
掃除群碎宅平坦，擺落浮僞存精誠。
兼全衆美信如使，未許爰絲堪作兄。
天遣名駒諳險隘，夫豈久困終能鳴。
行當策足恣高步，徑取萬石寧躬耕。
嗟予素懷丘壑趣，高情遠致誰服膺。
隨流竊食聊復爾，取譽懶能工賦營。
新詩有意相推激，第恐無實難叩榮。
觀公豈是長貧者，便欲從此看超騰。
和彭德源秋開紫牡丹
作者：劉才邵
朝代：宋

暗覺小陽春氣回，卻從秋杪上樓臺。
淺於潑墨輕勻露，小似齊頭只類杯。
應是化工偏著意，便同仙骨免枯荄。
笑他方士驚人眼，謾作空花頃刻開。
和李仲孫韻因以奉勉
作者：劉才邵
朝代：宋

詞格森嚴氣不寒，華星灼灼出雲間。
中興喜見天方啟，高議期追漢已還。
正值朝家求切直，豈容奇逸戀雲山。
願公淬筆參晁董，大對親瞻睟穆顔。
咏芍藥·其一
作者：劉才邵
朝代：宋

紫清樓閣不施丹，小様誰傳到此間。
方信遊蜂非俗物，窺窗玉女鬬妖嫻。
咏芍藥·其二
作者：劉才邵
朝代：宋

人言花似征鞍色，嫩紫茸茸箇様奇。
不道征鞍似花染，臨岐聊欲問何離。
哀劉志明
作者：劉才邵
朝代：宋

滋蘭事修潔，佩服何陸離。
誰爲風霜慘，輕同蕭艾萎。
芸窗螢罷照，蕙帳鶴猶疑。
有子能傳業，皇天還有知。
堆勝樓運幹許永之修
作者：劉才邵
朝代：宋

高城倚江憑峻址，層樓卻憶高城裏。
迢迢飛磴出塵氛，繡栱朱欄照江水。
四面雲山千萬疊，清原卻與黄原接。
碧螺宛轉峰最奇，透色連雲俱岌嶪。
樓前正對白鷺洲，翠虯夭矯横中流。
回看井邑亦華盛，碧瓦鱗鱗光氣浮。
崛起凌空何壮哉，歲久剥蝕霾風埃。
高情一見爲嘆息，因循恐致奇標摧。
才刃由來有餘地，葺舊扶傾真復易。
坐令風月爲清新，還使江山增勝氣。
公家列屋人如玉，清唱不須吹管逐。
沉沉清夜繡筵開，垂下珠簾隔銀燭。
放教簾外水仙聽，傳作仙家步虛曲。
識高器遠追前人，不獨文采風流存。
憑欄縱目莫厭數，即去飛騰登要津。
老來自覺詩思慳，況此清絕形容難。
恐公他時懷舊賞，猶堪展作畫圖看。
塞下曲二首·其一
作者：劉才邵
朝代：宋

北落光搖霜海空，邊烽飛入甘泉宫。
天家下詔發精銳，健馬騰驤衝朔風。
羽書四出如飛電，路指蕭關旗影轉。
壯士爭酬未報恩，青樓淚臉空垂線。
匣中劍作饑龍鳴，流星正墜單于營。
將軍玉帳曉初起，卧看邊風吹漢旌。
塞下曲二首·其二
作者：劉才邵
朝代：宋

燕支山頭秋葉脫，白龍堆下沙如雪。
膠筋漆力胡馬肥，驃騎提兵辭玉闕。
萬甲光寒若流水，殺氣高隨鼓聲超。
琱弓一發落欃槍，連天氛祲清如洗。
金節牙旗入漢關，捷書曉奏天開顔。
玉麟噴香滿瑤殿，黄麾仗裏排千官。
小臣拜舞彤庭下，一寸丹心願攄寫。
安邊上策古豈無，戒在窮兵事戎馬。
但敷文德懷百蠻，邊塵不動弓刀閑。
漢人耕種胡人獵，陛下聖壽齊南山。
夜夢一道人見訪相與語甚久頗及宗乘中事因戲之曰仙家亦學佛耶其人笑曰仙佛豈有二哉覺而異之作詩紀其事
作者：劉才邵
朝代：宋

北風吹雲肅天宇，蕙帳寒生月當戶。
頹然就枕睡思濃，魂夢悠悠迷處所。
仙宫勝士肯見臨，促席從容陪軟語。
自言本事清虛君，學佛求仙兩無阻。
雲軿白日降遥空，天衣飄飄袖輕舉。
方諸宫深雲海闊，金碧禪房隔烟雨。
與君粗有香火緣，聊復東來相勞苦。
方遊崑閬還無期，君住世間須善爲。
塵勞足厭不須厭，等是實相夫何疑。
前身自是塵外人，端爲世緣縻此身。
重聞妙語發深省，若更離塵佛亦塵。
方平羽節何時來，道宫佛廟隨煙埃。
未須苦說揚塵事，東海波聲正似雷。
子夜四時歌·其一
作者：劉才邵
朝代：宋

柳煙晨氣釅，花露春容濕。
翠幕捲宫羅，翩翩雙燕入。
無心補粟眉，閑對粧臺立。
誰調紫鸞笙，晴響散空碧。
子夜四時歌·其三
作者：劉才邵
朝代：宋

月痕抹宫簾，凉風滿仙腋。
金閨歌吹深，不覺東方白。
誰知長門宫，偏怪蟾漏澁。
脉脉對曉蘭，風中抱香泣。
子夜四時歌·其二
作者：劉才邵
朝代：宋

湘簟湧雙紋，冰山象群玉。
神飈送荷香，冉冉度圓綠。
雪腕蕩蘭舟，齊唱横塘曲。
暗憶採蓮侣，横翠長眉蹙。
子夜四時歌·其四
作者：劉才邵
朝代：宋

冰花生曲池，雲葉暗高閣。
初筵動雲韶，寒氣不待卻。
翠茵承妙舞，拂衣燕低掠。
翻愁回雪妬，不遣褰珠箔。
官舍有梅花一株偶賦絕句
作者：劉才邵
朝代：宋

已洗方清爲有塵，無塵因洗更清新。
香山謾說工纖艷，錯把梨花比太真。
德元盛暑中觀刈稻憩于茂林間愛其繁密因加芟治名曰綠陰軒以詩相示戱爲作此
作者：劉才邵
朝代：宋

焦先但作蝸牛廬，真與蝸牛殻相似。
當時雖省營築勞，把茅蓋頭已多事。
珏溪樵客意高遠，幾欲巢居如上古。
茂林深處即幽居，樹作簷楹根作礎。
經始全資木居士，竹夫人來共胥宇。
刪繁聊藉刈禾鐮，補罅不須修月斧。
山中熊館作比鄰，夢裏蟻城真别墅。
葱帳不容逋客歸，葯房閑詠騷人語。
月鈎斜挂褰雲箔，霞綺高長當朱戶。
瑤砌無塵透曉霜，珠簾隔霧連天雨。
洞門雖開亦非開，當空鑿出高崔嵬。
憑虛公子見之喜，便約亡是公同來。
更容明月作不速，賓主談辯聲如雷。
畫空題詩記真賞，要與幽人作牓様。
是中無欠亦無餘，一任傍人說半藏。
莫言基址真牢固，夜半負之人莫悟。
玉川膽怯不須論，覷著地皮捲不去。
須防毗耶無垢師，擎向手中便進步。
要當石頭具道眼，本自無來今不住。
饒他百倍有神通，到此一籌無用處。
愚堂爲歐陽炳文作
作者：劉才邵
朝代：宋

高懷從昔厭雄夸，宴坐虛堂玩物華。
清簟疏簾無俗客，澆花洗竹當生涯。
風驚萬木誰家曲，雲擁千峰盡日衙。
莫信韜光得深隱，鶴書終恐到君家。
慈寧壽慶曲
作者：劉才邵
朝代：宋

鳳凰山下瑞煙濃，湖海凝光秋正中。
流星驛騎如飛電，來奏吉語聞天聰。
龍舟移棹渡淮水，金車歸來長樂宫。
詔書即日嚴法駕，出迎不憚勞清躬。
曉鐘傳箭金門開，翠華赫弈從天來。
繡旗拂雲勢偃蹇，綵仗照日光徘徊。
漢宫威儀重烜赫，天宇披豁無氛埃。
里閭縱觀萬人喜，秋城一變成春臺。
高檣影轉龍負舟，平河清淺乘安流。
臨平山色映雕輦，草木光榮佳氣浮。
龍輿照耀金開鱗，御幄對起高連雲。
歡聲喜氣傳萬里，盛事創見超前聞。
煌煌儀衛迴丹闕，萬騎千艘乘曉發。
道傍觀者皆鼓舞，帝力難名但欣悅。
由來孝弟能通神，聖主成功在得人。
誰云高高難感格，一德協謀天所因。
皇帝盛德動天地，丞相嘉謀無比倫。
昭然獨斷納遠策，重見元愷承華勛。
聖情孜孜天不倦，宫中預建慈寧殿。
繡栱雲楣藏盛儀，廣庭層陛宜清宴。
寶盛珍匣龍蟠拏，冊寫鴻猷金煥爛。
臣民觀聽盡傾聳，文物聲明信葱蒨。
共知睿意已潛達，行見天心從宿願。
果然悔禍答清衷，信使交馳鄰好通。
宫闈大慶得所欲，惟斷乃成全聖功。
唐朝二聖雖重歡，纔自蜀道歸長安。
當時歌頌中興事，已自矜夸稱至難。
德宗念母亦云切，寧受百欺誠意殫。
終然莫遇成永歎，屢詔訪迎空百端。
以今準古孰難易，相去正如霄壤間。
殊方自與邦域異，一朝謀好鑾輿還。
況復指期如素約，睟容剋日瞻慈顔。
信知卓絕冠千古，其間僅有安能攀。
孝心錫類兆民賴，湛恩協氣充人寰。
願聞備樂播金石，刺經作制垂不刊。
扶桑曉色升紅輪，闕庭瑞氣朝朝新。
如川方至無窮盡，聖壽同過一萬春。
挽戴彦誠通判三首·其一
作者：劉才邵
朝代：宋

初闢橋門日，英髦喜彙征。
奇文逢藻鑒，時輩仰高名。
仕路因騰踏，聲華久隱訇。
方觀終遠業，埋玉恨難平。
挽戴彦誠通判三首·其三
作者：劉才邵
朝代：宋

賈鵩由來忌，應曾爲廢書。
始終歸有數，善慶豈無餘。
賢嗣真蘭玉，令名驚里閭。
他年定通顯，躍馬從金輿。
挽戴彦誠通判三首·其二
作者：劉才邵
朝代：宋

庠序親餘論，京華獲並遊。
艱危心有託，感激義無酬。
豈謂音容隔，頻驚歲月流。
今來拜遺像，淚雨不能收。
挽江司戶詞·其一
作者：劉才邵
朝代：宋

場屋聲名舊，林泉興味長。
青衫歸里閈，白首傲羲皇。
鶴静終輕矯，蘭銷委暗芳。
遥憐高遯處，庭宇日荒凉。
挽江司戶詞·其二
作者：劉才邵
朝代：宋

早歲識真際，前身疑浄名。
窮通百年內，生死一銖輕。
成佛無先後，同參有弟兄。
悲傷隨世諦，益見在原情。
方景南出示館中諸公唱和分茶詩次韻
作者：劉才邵
朝代：宋

欲知奇品冠坤珍，須觀乳面齧甌脣。
湯深不散方驗真，側瓶飛瀑垂巖紳。
色香味觸未離塵，清意元自超空輪。
靈臺賡唱格力勻，皎如冰蘂夾霜筠。
高詞險韻愁鬼神，雄辨逸藻回冬春。
天教飛步出凡倫，窺闖天巧終不真。
閩山蒼翠倚高旻，地靈氣淑儲芳津。
從來霑溉浩無垠，修貢先期還更新。
諸公才具足致身，況復感會方逢辰。
邇英講讀優儒臣，玉甌珍賜從中宸。
自憐衰鬢真陳人，欲覓漁舟向水濵。
早朝行宫奉呈諸同舍
作者：劉才邵
朝代：宋

龍山西轉浙江横，寶勢岧嶤切太清。
照海曉光來闕角，穿花宮漏带潮聲。
風生劍佩班初上，霧歇旌旗色更明。
共說中興似光武，南都賦合繼東京。
映日梅
作者：劉才邵
朝代：宋

冰肌耐熱本神人，肯與寒光便淺顰。
應笑海棠無道骨，睡紅怯翠不禁春。
春日郊居四首·其一
作者：劉才邵
朝代：宋

地僻春還到，門閑性自便。
風回香縷轉，日透隙光圓。
曲沼波初凸，繁花曉欲蔫。
誰能學工部，直得爲春顛。
春日郊居四首·其三
作者：劉才邵
朝代：宋

散策啟柴關，春光滿望間。
長烟連遠碧，矮笋出新斑。
倦蝶飛還歇，啼鶯意自閑。
晚雲將小雨，容易暗前山。
春日郊居四首·其二
作者：劉才邵
朝代：宋

殘花啼曉露，落絮泊池荷。
带蘂蜂鬚重，窺簾燕語多。
桑肥蠶趁暖，雨飽麥連坡。
帝力知難報，閑聽擊壤歌。
春日郊居四首·其四
作者：劉才邵
朝代：宋

春事遽如許，登臨聊杖藜。
遊絲斜带日，細草未霑泥。
風軟花香熟，烟酣柳色迷。
慇懃嘱鶗鴂，芳卉正萋萋。
昭君出塞行
作者：劉才邵
朝代：宋

曉鐘傳箭金門開，翠裘玉几高崔嵬。
蕃官膜拜領天語，玉顔忍涙青娥摧。
塵昏金翠風鬟亂，琵琶難寫重重怨。
回望秦關煙霧深，心魂暗逐么絃斷。
大閹當國國勢卑，坐致匈奴輒輕漢。
請婚薦女不自慚，畫師微罪翻深按。
雖然責賂變真質，卻爲宫中去尤物。
正似渠成秦利厚，反間之辜宜特宥。
漢皇儻有帝王資，盡戮姦諛賞延壽。
暮春苦雨
作者：劉才邵
朝代：宋

鳴鳩逐婦蟻移窠，衆山戴帽垂雲幕。
雨從中夜猛如傾，春晚東風真作惡。
竹響偏能䀨睡餘，曉寒無奈侵衣薄。
可惜殘花飛欲盡，賴有蒼苔襯初落。
瓦溝散水作疏簾，蟲網綴珠挂瓔珞。
波穿石罅泛瀧瀧，烟接水光低漠漠。
秧抽翠毯競穿泥，蠶戀遲眠未登箔。
求桑操耒田家急，久雨欲晴人意各。
稍見天邊嵐翠收，已覺林間鳥聲樂。
心懷莫悦厭蒸濕，眼界方期便開拓。
但得高風恣性吹，不怕歸雲無處著。
明朝準擬看溪山，已辦瘦笻與芒屩。
書翠波亭
作者：劉才邵
朝代：宋

人言止水燭鬢眉，便向靜處淘真機。
那知怒濤恣澎湃，中有未嘗搖動時。
虛亭恰當隱貼處，不愁景物驕莫隨。
晴嵐迷空香霧重，不論朝暮都相宜。
直須會取箇中意，閑看溪邊鷗鷺飛。
書翠波亭
作者：劉才邵
朝代：宋

雲谿瀉寒液，活碧瑠璃軟。
山如物外人，排空勢偃蹇。
溪山兩奇絕，倒影蘸清淺。
驚風起蘋末，萬竅助號喘。
誰鋪翠織成，一展不容卷。
月下梅
作者：劉才邵
朝代：宋

月到瓊枝夜未央，天將清景薦孤芳。
疏雲似恐嫦娥妬，卻與時人隔素光。
朝天李
作者：劉才邵
朝代：宋

玉妃朝謁珠宫慣，暫到人寰别九天。
戀闕丹心終不變，亭亭素艷吐清妍。
松
作者：劉才邵
朝代：宋

山中衆木自紛紛，移徙孤根獨不群。
更與清風同烈烈，便先八俊繼三君。
梧桐
作者：劉才邵
朝代：宋

琴材豈必百年期，翠葉萋萋已滿枝。
况是常生易封殖，政平喜見中興時。
次韻傅安道同陳元功諸公遊石獅巖
作者：劉才邵
朝代：宋

中書英烈氣，凛然照人寒。
濟美世有人，盛德啟其原。
幸逢賢别乘，論文得交歡。
逸辯傾遠海，潮波歘飛奔。
燭理無滯碍，白日破幽昏。
誰云前輩遠，豈獨文采存。
新詩引人目，當食不暇餐。
爲說遊巖樂，飛步恣騰鶱。
卻立視萬象，森如列庭間。
飄然乘風興，星榆不難攀。
聊復陳大概，彼美難盡言。
少年陳將軍，奮迹起江村。
共知宰社手，美好豈常貧。
深懷恩未報，竭誠奉至尊。
驅兵獵餘寇，烈火焚蜂屯。
亦復事招納，投弓憫窮猿。
坐令歸業民，井竈羅丘樊。
是日出近郊，旌旗鬰幡幡。
同遊不知倦，落照横松門。
士卒共甘苦，無人譏華元。
老守懶出遊，何從滌塵煩。
况阻陪歸騎，幽尋款禅關。
鈴齋但兀坐，有酒空盈樽。
常能歌妙句，爲激壯士肝。
解勞須痛飲，盃行勿留殘。
次韻元日會飲
作者：劉才邵
朝代：宋

不將簾幕挂簷脣，欲聽飛霙點繡茵。
門外湖山元早白，醉中笑語不嫌真。
爐烟盡日飄香霧，茗盌侵湯攪玉塵。
莫怪更深寒力減，瑤墀今日布王春。
次韻劉仙卿臘日喜雪·其一
作者：劉才邵
朝代：宋

徹地寒威暖尚遥，豈同春日落還消。
醉翁不道鹽并絮，阿母難専池是瑤。
素月交光千里共，豐年爲瑞四時調。
臘中三白已堪賞，何况皚皚照此宵。
次韻劉仙卿臘日喜雪·其二
作者：劉才邵
朝代：宋

臘祀祁年瑞雪飄，共知帝力最難消。
無邊世界銀爲闕，不動根荄草變瑤。
人悅自然天意得，時和豈待樂聲調。
月娥似更憐鮮潔，清影亭亭徹永宵。
次韻劉克強寄劉齊莊并見寄
作者：劉才邵
朝代：宋

吾宗富清製，學海無滣湄。
洪濤駕三山，逸興不可羈。
抱此未獲騁，造化真小兒。
邇來二十年，姦諛取世資。
梟鳶志氣滿，鸞翮戢固宜。
皎皎空谷姿，誰復詠來思。
上天既悔禍，威命方飈馳。
遠裔復干紀，危塗動噫嘻。
我生落世紛，備嘗憂與疑。
敵帳如鬼國，漂墮驚渺瀰。
蒼蒼安可問，泯然空自知。
脱身垂涎口，生死争一釐。
事機如電轉，由來難逆推。
况當艱危際，志願常參差。
小已安足念，身世久已遺。
但有區區心，痛憤難伸眉。
知公愛我厚，恠我色不移。
新詩沃煩襟，勝彼白玉巵。
天葩輕組繡，清芬吐鮮奇。
復如遊玄圃，紫鸞雜文螭。
雲煙忽中斷，宛虹露長鬐。
驚嘆方未已，復歌清遠詞。
南溟雄絕境，句中得潛窺。
想當白日晝，微風皺琉璃。
寫作泠然音，聽者自忘疲。
顧我才識短，頗似臨江麋。
居然羨兩驥，蹇步何由追。
因念玉川子，茅屋無藩籬。
捜腸五千卷，不救寒與饑。
弄筆頗驚衆，取謗祗自疷。
閉門烹月團，籠頭帽斜欹。
險語已絕俗，憂世良可師。
公詩足高韻，千載若同時。
思得素濤甌，一洗中腸悲。
飄然遊八極，追琢娥與羲。
封題幸早寄，佇看清風隨。
蓬萊見群仙，爲誦玉川詩。
群仙司下土，聞此應忸怩。
卻須問人世，徐徐說津涯。
上言天子聖，盛德方應期。
下言蒼生苦，梗莽須平治。
他官地位多，主者當爲誰。
願速掃姦孽，不復煩靈旗。
神京朝萬國，復見漢官儀。
歸來頌中興，當才勿吾欺。
次韻劉寛夫題進此庵
作者：劉才邵
朝代：宋

使君機鑒高，圓妙等空有。
一超到真際，論古全無友。
豈更向鴻濛，勤勤問何叟。
以茲了喧靜，三三元一九。
佳哉府中園，松竹當花柳。
於中結圓廬，風月供戶牖。
從來廊廟具，朝野注望久。
難從容膝安，廣袤横數肘。
定煩帷幄籌，爲指逐獸狗。
氣吞西江水，吸盡才一口。
坐令世間人，仰之如北斗。
第功高汗馬，許復更稱首。
方知庵中人，元是經綸手。
次韻同舍道山堂宿直二首·其一
作者：劉才邵
朝代：宋

花影頻移夜向闌，重簷突兀倚雲端。
木天西畔銀河響，陸海中間貝闕寒。
風輭嚴更傳玉漏，月和清露滴金盤。
不嫌上界多官府，請便乘風駕紫鸞。
次韻同舍道山堂宿直二首·其二
作者：劉才邵
朝代：宋

玉宇沉沉易覺秋，暮雲開盡夜悠悠。
天風斜轉蒼龍闕，宮月遥連紫桂樓。
寶畫深嚴神物護，仙山縹緲瑞烟浮。
慚無逸藻陪諸彦，歸興惟思理釣舟。
次韻周秀實七夕
作者：劉才邵
朝代：宋

雲間素月若飛來，半鏡携歸共挂臺。
星渚橋成仙步隱，玉簫聲斷曉風哀。
曾向兹辰曝圖籍，還思延閣敵蓬萊。
誰憐點鬢吳霜重，酒母分霑助把盃。
次韻周秀實贈王自然
作者：劉才邵
朝代：宋

隱者逃世網，遂欲安一枝。
不能負猿鶴，山林無返時。
吾人富道義，詞華振芳蕤。
共疑斂逸步，不願黄金羈。
然於論議間，憂國不顧私。
豈從隱者徒，耦耕抽棘茨。
顧難同群碎，輕屈邁往姿。
何當副仄席，執簡上玉墀。
一薦危苦語，自結明主知。
良藥起民瘼，神膏除國疵。
不同鄭子真，虛名動京師。
次韻寛夫喜雨詩
作者：劉才邵
朝代：宋

檀龍致雨雨宵零，香氣如傳得薦馨。
斷港已通無别浦，洪波遥想接重溟。
門開甘露偏蘇槁，供設伊蒲異獻腥。
清禁詞臣歌樂職，淵雲難獨掞天庭。
次韻寛夫題王自然參議江閣
作者：劉才邵
朝代：宋

橘州部曲奴千頭，倚檻應猶憶故丘。
胸中耿耿挂秋月，坐閱世故如星流。
誰能令公還饜事，且脫荷衣藏篋笥。
定将奇策收桑榆，不似書魚老文字。
次韻張寶文贈王自然
作者：劉才邵
朝代：宋

成山對三山，殘夜動海色。
英靈鍾此翁，倜儻舊無敵。
高標駕空濶，勁氣摧劍戟。
危言髪衝冠，憂國淚横臆。
當隨赴隴書，聊挂遊山屐。
從容冕旒前，指摘治亂實。
况聞群策用，佇待妖氛息。
名與年俱高，機會不容失。
次韻德源道人水墨畫二絕句·其一
作者：劉才邵
朝代：宋

脩竹寒禽伴寫真，細看更覺妙通神。
早知終有飄搖患，應選深林寄此身。
次韻德源道人水墨畫二絕句·其二
作者：劉才邵
朝代：宋

霜枯荷葉半欹斜，水落寒溪蹙浪花。
雁足更須添繫帛，似傳遠信度龍沙。
次韻朱希真送李仲輔使浙東
作者：劉才邵
朝代：宋

詔遣皇華使，恩殊白首郎。
越城膺重寄，雲路佇高翔。
金節丹楓外，星軺碧海傍。
溪山動詩興，藻火粲篇章。
暫對青藜杖，徐驅白鳯凰。
平反有餘暇，霜橘薦瑤觴。
次韻朱新仲席上賦梅花影四首·其一
作者：劉才邵
朝代：宋

老禪墨戲信奇哉，山谷稱揚意亦瓌。
未似燈前出寒影，真香不假返魂梅。
次韻朱新仲席上賦梅花影四首·其三
作者：劉才邵
朝代：宋

清影新詩二妙并，弓良更遇國工檠。
自慚癡鈍無佳思，擊缶難參擊玉清。
次韻朱新仲席上賦梅花影四首·其二
作者：劉才邵
朝代：宋

真是瑤臺月下仙，徐熙落墨若爲傳。
輸他巧思紅裳女，寫出幽姿意宛然。
次韻朱新仲席上賦梅花影四首·其四
作者：劉才邵
朝代：宋

萬緣合處本無心，明暗相形亦漫成。
光影都亡復何物，更須試問老師兄。
次韻朱新仲白菊三絕句·其一
作者：劉才邵
朝代：宋

海甸秋深亦隕霜，不因寒苦減真香。
冰容本自嫌施彩，青女何勞抹曉粧。
次韻朱新仲白菊三絕句·其三
作者：劉才邵
朝代：宋

苦節寒心獨異常，儘枯終欲護幽香。
紛紛花蘂那知此，已落猶誇半面粧。
次韻朱新仲白菊三絕句·其二
作者：劉才邵
朝代：宋

練帨雲衣天上装，月中光透只聞香。
世間百寶難相稱，珠露熒熒映靚粧。
次韻朱新仲省宿十首·其一
作者：劉才邵
朝代：宋

天運若循環，火中暑方徂。
中庭月霧薄，映空凝有無。
曉色上丹闕，回光射平湖。
殿門觀劍集，櫑具裝鹿盧。
次韻朱新仲省宿十首·其一〇
作者：劉才邵
朝代：宋

神飈轉闕角，龍旗振瓊鑾。
是時天宇凈，極望青漫漫。
更長海月上，高出修竹竿。
遥知露如珠，的皪在仙盤。
次韻朱新仲省宿十首·其七
作者：劉才邵
朝代：宋

老火鑠稚金，已滿庚伏節。
江湖氣候偏，殘暑尚屯結。
頗欲學僧軒，灑粉作竹雪。
蕭然寒意生，儻可滌煩熱。
次韻朱新仲省宿十首·其三
作者：劉才邵
朝代：宋

紅塵倦奔馳，流汗緣衣縷。
深堂儘岑寂，寢卧殊得所。
春去能幾時，還復見徂暑。
悠悠天壤間，俯仰成今古。
次韻朱新仲省宿十首·其九
作者：劉才邵
朝代：宋

與作先秋蒲，豈若經霜竹。
堅脆随所養，古人戒多欲。
年來鉛汞鼎，丹火猶未伏。
更須形中神，各各司其局。
次韻朱新仲省宿十首·其二
作者：劉才邵
朝代：宋

新詩神物護，在處謹誰何。
讀罷清風來，簾旌搖翠波。
最憐超詣處，高標鬰嵯峨。
欲學空有心，恐似龜茲驘。
次韻朱新仲省宿十首·其五
作者：劉才邵
朝代：宋

古井貯寒泉，清深不見底。
銅瓶下纖綆，輒輟斗升水。
取用亦不乏，餘冷冰頰齒。
人生消底物，悟此貴知止。
次韻朱新仲省宿十首·其八
作者：劉才邵
朝代：宋

誰云艱難際，儒冠愧兜鍪。
勝算運帷幄，殺氣凛先秋。
偏師掃狂寇，千里行不留。
捷書送喜頻，行聞甲兵休。
次韻朱新仲省宿十首·其六
作者：劉才邵
朝代：宋

閏餘先占秋，秋至熱難久。
不知更旬日，燈火可親不。
書告腕欲脱，正藉解勞酒。
誰知比舍郎，新釀復烏有。
次韻朱新仲省宿十首·其四
作者：劉才邵
朝代：宋

夕陽淡遥岑，晚烟横萬井。
清風入修竹，真契不待請。
無人共杯杓，何許發嘲哂。
空餘江梅興，蒼波千萬頃。
次韻李彦淵夜聞鶴唳
作者：劉才邵
朝代：宋

警露猶能動客情，淮淝况復雜風聲。
語多真似留華表，意遠誰知在紫清。
正值月寒秋夜永，更當風静海潮平。
故山蕙帳空來久，想共曉猿相對鳴。
次韻李彦淵送春
作者：劉才邵
朝代：宋

殘花啼宿露，惜與芳春辭。
多情被花惱，寫入柳枝詞。
落絮惹芳草，新荷點清池。
去意不可挽，酹以碧玉巵。
次韻李彦淵遊竹閣奉呈望之
作者：劉才邵
朝代：宋

春餘景物尚芳華，寫景詞工語不夸。
綺饌玉樽筵秩秩，碧梧翠竹影斜斜。
湖山風月須頻賞，南北車書已一家。
回首都人候清蹕，遥知紫禁繞烟花。
次韻李彦淵郎中試院三絕句·其一
作者：劉才邵
朝代：宋

銓曹注擬待群才，妍醜先分寶鑑開。
餘力留詩在巖壁，護持神物已應來。
次韻李彦淵郎中試院三絕句·其三
作者：劉才邵
朝代：宋

野草幽花似纈斑，僧窗聊寄兩旬閑。
衣冠行赴東都會，官府深嚴不在山。
次韻李彦淵郎中試院三絕句·其二
作者：劉才邵
朝代：宋

春滿湖山草木芳，薰晴曉日動微黄。
遥知從騎歸來處，穿破東風十里香。
次韻梅花十絕句·其一
作者：劉才邵
朝代：宋

溪水溶溶影動搖，盈盈仙子近星橋。
箇中著句須清絕，莫道經春雪未消。
次韻梅花十絕句·其一〇
作者：劉才邵
朝代：宋

洗盡殘粧倚玉樓，世間脂粉且休休。
芳心未必傷幽獨，冷雨疏烟與替愁。
次韻梅花十絕句·其七
作者：劉才邵
朝代：宋

遠樹歸鴉欲噪昏，閑雲撩亂暗江村。
冰膚無著凝寒處，耐冷不緣餐日魂。
次韻梅花十絕句·其三
作者：劉才邵
朝代：宋

莫恨隨風片片飛，微酸暗結已無疑。
世人欲識和羹效，看取高宗夢覺時。
次韻梅花十絕句·其九
作者：劉才邵
朝代：宋

風泛寒香方浩蕩，月移清影更徘徊。
不妨絕妙誰同賞，恰有幽人踏雪來。
次韻梅花十絕句·其二
作者：劉才邵
朝代：宋

華清賜浴洗凝脂，一曲霓裳素練衣。
更有十分相似處，曉霜添就玉肌肥。
次韻梅花十絕句·其五
作者：劉才邵
朝代：宋

應嫌素質露天真，卻把輕黄拂蘂塵。
休向吟窗動詩興，多情先自不禁春。
次韻梅花十絕句·其八
作者：劉才邵
朝代：宋

水仙似怯難爲弟，更著山礬數滿三。
慚愧涪翁繼和靖，驚人詩句出東南。
次韻梅花十絕句·其六
作者：劉才邵
朝代：宋

愁雲向曉不勝繁，飛霰紛紛濺兔園。
竹裏數枝偏有意，欲將冷艷慰霜根。
次韻梅花十絕句·其四
作者：劉才邵
朝代：宋

露白飛香豈入時，幽姿誰遣獨先期。
可憐欄檻花無數，春意潛回猶未知。
次韻温叔皮秋懷
作者：劉才邵
朝代：宋

海風截雨晚雲收，銀漢迢迢傍月流。
菊露自應知歲晏，砧聲今不起邊愁。
尋常酒債何妨有，咫尺湖山未暇遊。
欲跨青虯舒遠目，水仙真肯借人不。
次韻王文成謝人惠蓴菜
作者：劉才邵
朝代：宋

頗聞富鮭菜，徑欲作不速。
忍以辛甘故，而煩主人肅。
蒙分紫虯髯，芳滑鹽豉足。
中原困苦旱，乾死食藿蠋。
何從覓嘉蔬，得以供口腹。
幸益殷孚羹，一解炎蒸毒。
物隨人意重，爲惠同鼎餗。
荒哉膏粱子，豐饌誇填谷。
次韻王民瞻
作者：劉才邵
朝代：宋

野外蕭條供給稀，愧煩車馬顧柴扉。
正憐習懶成癡鈍，欲使乘時試奮飛。
高義杉松度冰雪，好詩星斗轉璿璣。
如公亦豈宜深隱，早晚光芒動少微。
次韻王民瞻贈覺梵二首·其一
作者：劉才邵
朝代：宋

腹稿欲成聊假卧，寒松疏磬仍相左。
不容開府占清新，雲裏江梅萼初破。
奇芬還似暗香浮，全勝光風泛蘭些。
玉川昔訪長壽寺，石壁留題如此作。
珊瑚炫轉光奪目，含曦一讀忘饑餓。
便堪高躡詩将壇，紛紛誰可克參佐。
韋莊豈免贈巾幗，格嫩更遭脂粉涴。
次韻王民瞻贈覺梵二首·其二
作者：劉才邵
朝代：宋

脩竹幽蘭伴高卧，新詩不待江山左。
開緘快讀耳目醒，睡魔奔迸愁城破。
懸知大手千人英，且擬二招吟只些。
暫時雖現宰官身，百事疏慵無所作。
郊居未敢厭岑寂，且烹杞菊充朝餓。
勸兄不須夢惠連，鄙句安能婉如佐。
冰壺玉椀幸無瑕，莫使遊塵得輕涴。
次韻王民瞻題慧門院二首·其一
作者：劉才邵
朝代：宋

亂後身重到，醉中禪暫逃。
蓮關無泣象，鷲嶺不傾鼇。
井邑刼灰在，霜林秋氣高。
更須資法雨，一爲洗弓刀。
次韻王民瞻題慧門院二首·其二
作者：劉才邵
朝代：宋

亂兵如穴蟻，攘攘欲何逃。
肆毒空搖蠆，支傾已斷鼇。
上方塵不染，北極勢元高。
佩犢知難久，紛紛已賣刀。
次韻蕭元隆見寄二首·其一
作者：劉才邵
朝代：宋

國朝制策得群賢，隆棟才高異衆椽。
温詔久頒崇舊典，英辭初喜見新編。
竚登文陛三層峻，還寄家聲萬古傳。
聖主憂民收遠策，欲令枕奠得安眠。
次韻蕭元隆見寄二首·其二
作者：劉才邵
朝代：宋

麟閣岧嶤倚碧天，道山宿直燭如椽。
誰憐老眼今多病，喜讀危詞屢絕編。
一鶚奮飛方遠舉，雙魚緘素肯輕傳。
益思張膽論時事，未敢昏昏只醉眠。
次韻贈劉晞揚
作者：劉才邵
朝代：宋

旱氣徹坤輿，井水幾欲沸。
鄉邦正嗷嗷，度日長於歲。
肯來款柴門，高義警衰替。
時方遊郡城，塵駕未及税。
逢迎闕主禮，走報乏候吏。
空憐意頻繁，宗契敦魯衛。
久聞吾子賢，不恥鶉衣敝。
大璞固已奇，或就資良器。
袖有瀘溪詩，價敵千金字。
霜餘秋日嚴，春到江山麗。
勤勤欲相勉，句句有深味。
要當窮益堅，固豈患無位。
田園雖已空，甑堕從脱棄。
立賢本無方，數路今不廢。
方觀群策用，坐使昆夷喙。
次韻趙伯達梅花三絕句·其一
作者：劉才邵
朝代：宋

昭君生長巫山村，獨負嬌容似玉温。
恰似此花開臘後，芳心脉脉與誰言。
次韻趙伯達梅花三絕句·其三
作者：劉才邵
朝代：宋

丞相家園雪裏開，瓊枝鬬白遠高臺。
十年戎馬暗京洛，舊賞猶能入夢來。
次韻趙伯達梅花三絕句·其二
作者：劉才邵
朝代：宋

莫奏悲笳向日昏，花飛不是減芳春。
多情更作回風舞，體弱懸知不陷茵。
次韻送盧汝舟
作者：劉才邵
朝代：宋

秋鴻社燕若爲情，歧路東西亦可驚。
入夜朔風搖畫角，滿空星斗罩高城。
吳江浪濶兼天湧，楚塞山長盡日横。
記取别筵看劍處，怕聽庭樹曉雞聲。
次韻鄭守蠟梅二首·其一
作者：劉才邵
朝代：宋

靈根何年離衆香，色相全似金容黄。
曉姿熒熒炫寒月，夜氣耿耿凌風霜。
天真何曾資外飾，坐笑塗額誇宫粧。
廣平當時應未見，獨爲梅花回鐵腸。
賴有花仙覓奇句，東坡著意憐孤芳。
詩中寫就無遺巧，安用學花熬蜜房。
多情偏愛被花惱，聞香心醉難禁當。
況復低垂深有意，欲教醉賞傾瑤觴。
次韻鄭守蠟梅二首·其二
作者：劉才邵
朝代：宋

忍冷衝寒破霜萼，爲報春園行灼灼。
黄輕正欲金波助，斜抹寒梢轉簷角。
香隨風遠自析醼，豈待嗅芳方辟惡。
不逐嫦娥向月奔，芳桂相望空斷魂。
新詩清絕慰幽獨，勝似對月開綠樽。
次韻陳久道秋雨書事二首·其一
作者：劉才邵
朝代：宋

尋常秋色高，風力未遽惡。
應緣殺氣盛，惨淡連沙漠。
林枯日向疏，溪斷水初落。
閑雲亦何心，釀雨添寂寞。
賴有金蘭契，新詩慰蕭索。
盛意難虛辱，終愧筆鋒弱。
元知鸞鶴音，異彼藩籬雀。
欲泛東籬英，聊慶西疇穫。
區區戀闕心，對酒翻不樂。
天禍有時悔，妖氛會清廓。
次韻陳久道秋雨書事二首·其二
作者：劉才邵
朝代：宋

蕭蕭凉氣增，發興殊不惡。
長煙拂秋暈，小雨滑溪涸。
夜長蟲語乏，池冷蓮衣落。
崇蘭媚深靜，晚菊甘寂寞。
寒姿曉更鮮，芳氣初不索。
譬彼幽閑女，靜飾保纖弱。
又如耿介士，逸志卑燕雀。
無心競紛華，何處生隕穫。
知君深悟此，高歌寫真樂。
悠然脱塵鞅，寸田本恢廓。
次韻陶父雙蓮
作者：劉才邵
朝代：宋

和氣爲霖歲有涯，發祥宜自使君家。
池開雙影同心瑞，氣敵三峰十丈花。
嘯侣洛妃携翠袖，懼飛蛺蝶護新葩。
天公似恐嫦娥妬，時把微雲隔素華。
次韻黄元授喜雨詩
作者：劉才邵
朝代：宋

溝塍流水已源源，還有餘波及衆川。
焦稼頓蘇苗薿薿，涸池重見葉田田。
休疑兩種分乾溼，且喜脩羅罷鎧鋋。
平糴莫將同上熟，恐教閭井卻騷然。
次韻黄元授憫旱
作者：劉才邵
朝代：宋

旱氣爞爞似火炎，新來露亦不輕霑。
電光入夜空搖幟，雨響經時不到簷。
獄吏誰憐寃死婦，農家空挂刈禾鐮。
高天早副憂民意，雲漢無煩歎靡瞻。
江閣夜坐·其一
作者：劉才邵
朝代：宋

迢迢小閣倚雲端，高處懸知境界寛。
共向城頭聊放目，卻驚沙觜減奔湍。
蒼烟闕處江山遠，白月滿空星斗寒。
炯炯此心誰會得，從公清坐到更闌。
江閣夜坐·其二
作者：劉才邵
朝代：宋

閑雲收盡露乾端，垂地漫漫碧玉寛。
小海無人續遺唱，斜河挂影作飛湍。
水仙環佩歸何處，天闕樓臺似更寒。
知欲乘風叩閶闔，如公應入不爲闌。
波光亭
作者：劉才邵
朝代：宋

方塘溶溶貯清泚，中有高亭兀然起。
問公名亭意若何，公笑不言搖麈尾。
知公直是我輩人，此意不凡端有以。
亭本無風水亦靜，風落波生偶然爾。
山搖宿靄迷粉黛，鶯啼晚柳明金翠。
涔涔涼氣侵語笑，漠漠飛嵐到襟袂。
冰痕搖度簾痕曲，曉日初升窗影碎。
幾箇沙鷗亂夕陽，一段餘霞浴晴綺。
可憐巽坎固多態，轉續無窮難僂指。
憑欄若隨根境轉，目不暇瞬亦勞矣。
誰知主人心湛然，道骨嶔嶔照雲水。
本來非靜亦非搖，坐觀物態聊爾爾。
更須說似登臨人，認取鬧中真自己。
清夜曲
作者：劉才邵
朝代：宋

紅藍衫薄香玉春，翠鬟䰀鬌盤鬆雲。
門前溪水空粼粼，鯉素不傳嬌翠顰。
窗紗濾月寒光薄，冉冉暮愁無處著。
龜屏掩恨玉痕垂，井桐葉墮青鸞啼。
湘夫人歌
作者：劉才邵
朝代：宋

湘山影落重湖中，中有菌閣臨珠宫。
霞衣蘭佩雜香風，蓮旂閃閃拖晴紅。
朱弦凄怨指法鬆，綠煙洗盡山重重。
湘雲遠與蒼梧通，騰空宛轉如遊龍。
雲中帝子謁重瞳，寶車倐忽穿遥空。
瀘溪春日
作者：劉才邵
朝代：宋

風暖鶯離谷，花繁蝶倦飛。
林塘供勝賞，雲日弄晴暉。
古郡荒城在，芳郊遊騎歸。
閑來推物理，痛飲未爲非。
燈下見梅花
作者：劉才邵
朝代：宋

沉沉永夜成清聚，翠箔護寒風力住。
疏響遥傳玉漏聲，華燈屢續蘭膏炷。
瓊枝亭亭浸清泚，浮香漠漠輕來去。
晴虹神彩正超絕，素練肌膚無點污。
體輕難便有行雲，光透只應緣飲露。
珠宫宴罷恰歸時，瑤臺月下相逢處。
斜輝耿耿照冰姿，清影重重雜香霧。
除著參差仙子似，謾矜淡竚人間誤。
但令綺席借餘光，誰管玉顔生暗妬。
竹外斜枝太幽獨，溪邊寒影饒高趣。
何當盡取貢玉堂，免使空傷碧雲暮。
爲劉端禮題翠微堂
作者：劉才邵
朝代：宋

春陰涔涔透方礎，春雲濛濛閣殘雨。
烟中梅子未傳黄，坐使名園清興阻。
誰料天公亦會事，報晴逼曉聞街鼓。
來遲不見碧桃開，滿洞翠陰籠牖戶。
杖藜徐步穿芳徑，芝术丰茸雜蘭杜。
含笑無心迷下蔡，酴醾分清從月宇。
共占餘春動地香，香地滿園無處貯。
步芳橋長清浸闊，花影波光媚欄柱。
漫天柳絮爛不收，點水荷錢疏可數。
行行直到翠微堂，簾幕風輕雙燕舞。
梢雲何啻千竿竹，鑠石空傳三伏暑。
遠碧巖巖太超絕，高標凜凜如相許。
堂陰路轉經古城，茅屋數間營别墅。
白石清溪自瀟灑，閑花野草無行伍。
歸來還復坐達軒，石鼎酪奴煩旋煮。
因君指似壁間詩，知是昔人觴詠所。
駕麟跨空窺理窟，搜抉幽奇呈脉縷。
當時景物怯劖鐫，造化小兒遽相苦。
海山茫茫風馭遠，人世空驚如插羽。
幸哉有子續奇芬，新編還見驚人語。
才大終嬰珪組累，身閑好作林塘主。
高情隨處即逍遥，豈向明時分出處。
早晚乘風肆遠圖，九萬雲程看一舉。
爲李邦臣題叢桂堂
作者：劉才邵
朝代：宋

君家外孫吾祖母，生長舅家曉圖史。
平時教誨子與孫，深念昔人立門戶。
因言仙李傳芳遠，外氏且從中允數。
天将善慶萃其門，盛事老人目親覩。
七寶輪高風露清，丹枝翠葉紛旁午。
玉階迢迢無路通，詩書爲作冲天羽。
從子傳孫世已稀，兄弟同攀復如許。
太守好賢爲出迎，冠蓋如雲沸簫鼓。
名聲藉甚里閭傳，豈假老人爲重舉。
區區此意豈有他，欲汝讀書轉勤苦。
汝家先世不乏人，折桂里名因汝祖。
一時聲價動場屋，相繼登科亦四五。
才豐報嗇理難曉，在其子孫豈虛語。
良農不爲旱輟耕，多稼終聞飽倉庾。
親姻中外貴相輝，莫向明時守環堵。
慈顔幽隔三十年，歲月堪驚如驟雨。
追惟義方不敢墜，到今婚友情相與。
還喜君家世益昌，芝玉煌煌照庭宇。
月娥賸與長孫枝，不厭頻頻來折取。
玉笥山超然堂
作者：劉才邵
朝代：宋

三山遠在虛無間，還有勝境居人寰。
瓊樓貝闕知何許，統領分治皆仙官。
名稱等級已素定，載在玉書垂不刊。
能兼洞天與福地，唯有玉笥餘難攀。
憶昔扁舟中夜過，白月滿空星斗寒。
起登船背聊一望，攙天但見青孱顔。
重巖衆壑眇難辨，福庭想像依層巒。
那知虛堂宅幽邃，蕭爽不容塵滓干。
超然物外亦不惡，要當心境俱清閑。
真機還向靜中起，不礙默朝窺九關。
我生本來世味薄，欲養鉛汞成金丹。
也知上界足官府，人間遊覽堪盤桓。
如聞方平持玉節，似欲歷按諸名山。
相逢不問蓬萊事，試與乘風去共看。
瑪瑙數珠偈
作者：劉才邵
朝代：宋

一切有爲法，幻相有去來。
如來真實義，無去亦無住。
我原寶珠光，徧照大千界。
隨光所照處，見者悉成佛。
登景德寺塔
作者：劉才邵
朝代：宋

耽耽梵釋宫，憑高剏靈址。
中有窣堵波，排突青冥裏。
梯磴眩回轉，蟠屈龍蛇尾。
飛步出紫氛，眼界浄如洗。
望極天南端，沓若孤烟起。
何當結蜃樓，亭亭聊對峙。
雲生空山頂，飛過朱闌底。
憑欄瞰重城，樓堞雜雲水。
市人何憧憧，閙若穿垤蟻。
壯觀自何年，五季運初圯。
干戈暗淮海，裒斂到骨髓。
誰知黑雲都，金帛浩填委。
聊復推其餘，辦此咄嗟爾。
因知破慳法，驍悍亦風靡。
百年能幾時，兩曜無停晷。
弔古悲陵谷，山荒樹如薺。
雙江雖依舊，去浪何曾止。
從來曠達士，遐想塵外軌。
安得凌風翰，一舉九萬里。
登高丘而望遠海
作者：劉才邵
朝代：宋

登高丘，望遠海，銀臺芝闕排空煙，青童羽駕今安在。
炎涼相續如循環，堂堂白日欺紅顔。
誰能混迹塵埃間，當驅風馭凌三山。
問天暫借斬鯨劍，長鬐中斷蒼波閑。
卻憑海若檄北極，員嶠岱輿宜見還。
相思曲
作者：劉才邵
朝代：宋

長相思，懷百憂，誰憐方寸間，常貯一掬愁。
年華過眼如川流，君亦何心長遠遊。
菱花炯炯垂鸞結，懶學宫梅勻膩雪。
風吹涼鬢影蕭蕭，一抹疏雲對斜月。
紅樓曲檻凌高寒，秋色滿空風更酸。
問征鴻兮倩爾傳素書，歲将闌兮君早還。
何時失喜聽嘶馬，相迎小立珠簾下。
祖廟殿生芝草·其一
作者：劉才邵
朝代：宋

由來天意眷明昌，偏向神宮發喜祥。
和氣潛蒸方蔓蔓，靈華託柱益煌煌。
披圖正與端宸合，紀美還增原廟光。
漢室但閑生禁宇，作歌空復詠齋房。
祖廟殿生芝草·其二
作者：劉才邵
朝代：宋

聖孝神明已默通，皇猷德業更兼隆。
昌期適契千齡會，上瑞宜生九廟中。
異彩光凝何煜爚，靈葩色正自昭融。
天將福慶資宗佑，方至如川豈有窮。
神弦曲
作者：劉才邵
朝代：宋

古樹葉殘屯野煙，紅楹鏤磉蟠蝸涎。
清燈暈淺不成圓，神妃靈女對瓊筵。
翠衫籠玉眉連娟，泠泠古曲五十弦。
啼雲弔月愁遠天，山鬼窺窗風颯然。
絳節遥遥歸洞府，門前赤豹青貍舞。
立春內中帖子詞·其一
作者：劉才邵
朝代：宋

蘭殿光風轉，椒塗淑氣濃。
柳烟添曉翠，花露浥春容。
立春內中帖子詞·其三
作者：劉才邵
朝代：宋

寶勝金書小，酥盤花様新。
六宮呈妙巧，清曉慶佳辰。
立春內中帖子詞·其二
作者：劉才邵
朝代：宋

紫禁遲遲漏，瑤箱細細風。
君王問安早，紅燭照簾櫳。
立春內中帖子詞·其五
作者：劉才邵
朝代：宋

君王聖母與天通，預建慈寧廣內中。
果慶回鑾功已就，纂修事實示無窮。
立春內中帖子詞·其六
作者：劉才邵
朝代：宋

春歸頓覺日華遲，樂事偏多屬聖時。
萬壽聲中觴酒滿，年年歲歲擁春祺。
立春內中帖子詞·其四
作者：劉才邵
朝代：宋

瑞氣籠春宮殿高，天官仙樂奏雲璈。
欲知聖壽無疆處，王母千回獻碧桃。
端午內中帖子詞·其一
作者：劉才邵
朝代：宋

雲篆摹仙印，香菰纒綵絲。
風回五明扇，日麗萬年枝。
端午內中帖子詞·其三
作者：劉才邵
朝代：宋

兩岐呈瑞麥，三秀産靈芝。
天意方垂佑，宸心愈肅祇。
端午內中帖子詞·其二
作者：劉才邵
朝代：宋

神飈隨律至，玉宇倍清凉。
復古觀書處，偏宜晝漏長。
端午內中帖子詞·其五
作者：劉才邵
朝代：宋

天申佳節繼天中，賀慶年年信始通。
明詔重頒浮論息，共知至計出天衷。
端午內中帖子詞·其六
作者：劉才邵
朝代：宋

百昌蕃殖歸神化，萬宇歡康屬聖時。
形氣既和無疾癘，冰臺還更覺生遲。
端午內中帖子詞·其四
作者：劉才邵
朝代：宋

巽權默運甄陶外，德澤遐宣指顧中。
號令一新民氣樂，正如解愠得薰風。
聽寶月上人彈桃源春曉
作者：劉才邵
朝代：宋

桃源曉色春茫茫，花氣撲人和露香。
翠波溶溶泛晴陽，瓊樓半露非煙長。
霓旌鸞佩雜花光，花光深處開琳房。
金鯨夭矯寫霞漿，雲璈清響何琅琅。
綠雲不動山蒼蒼，酒闌月影侵迴廊。
千年過眼直尋常，蓬萊清淺海上桑。
道人妙手能逢場，朱絃寫出水雲鄉。
坐令遠意入八荒，泠然風馭隨雲翔。
仙人迎笑從西廂，頗怪别來塵世忙。
飛霞仙衣雲錦裳，朝真相與高頡頏。
卻笑退之情未忘，生愁冰炭置我腸。
蟠桃
作者：劉才邵
朝代：宋

奇芬不與衆芳同，移植應從碧海中。
結子縱遲人莫怪，靈苗端的有仙風。
觀瀾閣爲羅長卿題
作者：劉才邵
朝代：宋

贛水出而激，交流虎城背。
崎嶇三百里，方脱灘石礙。
滔滔遂北之，遠與西江會。
揚瀾在其北，抝怒兩崖隘。
春天雲氣裂，拍岸山石碎。
老蛟千丈強，擘水見光怪。
水初無定形，因勢生萬態。
出石未入江，其間幸平快。
公家起高閣，下瞰鋪練带。
天光迷上下，山影分向背。
魚行吹細浪，鷺下點晴黛。
氣象日夕佳，無一可揀汰。
獨憐風動地，萬竅雜號噫。
雖微江濤壯，波山亦高大。
取名遂以此，用意知有在。
西江天設險，雄絕難摹繢。
賴有醉翁詞，卓偉盖當代。
神清鸞鶴遠，故里江山在。
後來揮翰手，顧豈易追配。
因公索題詩，愧汗若方頮。
盛意難虛辱，輕作恐終悔。
以茲進退間，捉筆久不黴。
牢辭既不獲，聊復書梗概。
聖言如大川，到海無邉界。
百家或可觀，時雨集溝澮。
其餘復細瑣，僅若坳浮芥。
學道當何從，於此貴不昧。
如子識鑒高，終不釣灘瀨。
定同昌黎公，去飽鯨魚鱠。
詠白蓮花
作者：劉才邵
朝代：宋

長林翠乾因薰爍，池面水平風不落。
天公似亦厭煩溽，開就寒姿洗暄濁。
龍宫想見送來時，靚粧無數褰珠箔。
預愁風日會無情，翠蓋欹斜護纖弱。
冰魂玉骨意自遠，凡花不是無心學。
神人飲露骨偏清，仙子凌波塵不著。
不隨時世事塗抹，徧得月娥憐綽約。
雲軿隱隱欲降時，寒光清霧都情薄。
勤勤問訊難留滯，欲去徘徊伸素約。
待得秋高風露清，相将歸去朝珠閣。
身家元是社中人，宿契非同謝康樂。
更恐群仙苦相問，寄與短章資一噱。
詠竹
作者：劉才邵
朝代：宋

護惜龍孫意正勤，風漪誰愛織成紋。
林中莫著山王輩，擬向他時詠五君。
詠蠟梅呈李仲孫
作者：劉才邵
朝代：宋

霜鋪鴛瓦茸茸白，紅日破寒舒曉色。
小枝斜傍碧闌干，光透香融嬌欲滴。
緣何便證紫金容，勝妙從來衆香國。
時世梳粧嫌不稱，豈假嫩黄拂宫額。
清潤疑和玉髓膏，鮮妍似鍊鸞蜂液。
團香掠蘂太辛勤，堪笑蜜房屯羽客。
更有一般超絕處，畫史儘工描不得。
漏板丁丁夜向闌，金波浸影寒光溢。
賞奇自昔屬多情，況復南人多未識。
恰及開時寄一枝，後時便恐香難拾。
須藉高才與發揚，妙句收歸花萼集。
試黄權筆爲作三絕句·其一
作者：劉才邵
朝代：宋

名屬仙民住武夷，能將巧思利毛錐。
宣城遺法依然在，一逐人間好尚移。
試黄權筆爲作三絕句·其三
作者：劉才邵
朝代：宋

八法森嚴得者稀，管城還伴剡藤悲。
欲教霜兔魂無恨，須寫當時顔段碑。
試黄權筆爲作三絕句·其二
作者：劉才邵
朝代：宋

渇驥精神傷太緊，秋蛇筋骨定非奇。
要須從此胸中正，方見中書事事宜。
謝人惠花栽以龍涎及小團答之
作者：劉才邵
朝代：宋

應憐小圃少花看，分惠靈苗四五般。
多謝高情無所吝，欲將俗物報應難。
鯨波薦液香難比，龍焙先春玉作團。
寄與文房助清興，詩魂莫怕月邊寒。
謝王君寶惠菊花
作者：劉才邵
朝代：宋

常憐避俗翁，寄傲謝簪紱。
三徑竹雖存，苦乏盃中物。
采采黄金英，籬邉空竚立。
賴有好事人，陶然得酣適。
吾家頗種秫，壓滓夜槽泣。
其如移菊晚，青蘂不堪摘。
念誰分秋香，泛此花瓷白。
高情歘相投，遣送勞一力。
風期宛然同，未易分今昔。
兩株千萬朵，冷艷光相射。
銀盤何爛爛，承露带青碧。
月下更奇絕，碎影寒氣逼。
桃紅吐鮮妍，醉暈不容拭。
嘉名配黄花，姚魏真匹敵。
開窗對二妙，清意爭先入。
卻思陪語笑，坐歎溪山隔。
幸有真契存，滿目共秋色。
謝蕭元隆賢良惠小團
作者：劉才邵
朝代：宋

紫鸞琢璧輕雲轉，幾年隔闊今重見。
睡魔膽落不待降，氣壓月團三百片。
飲罷清風生兩腋，三山去人疑咫尺。
便欲携公封事叩玉扃，爲問蒼生幾時得蘇息。
貢士張智觀登禾山白雲峰絕頂愛其清曠乃結庵辟穀凡十年後遂落髮法名永元紹興三年夏訪予於城中具道所以出家及携詩東遊之意因作是詩以餞之
作者：劉才邵
朝代：宋

白雲山人機鑒高，了見萬法棲秋毫。
龜腸蟬腹耐清苦，空山坐聽鼪鼯號。
無心索價驚衆耳，尚恐名出終難逃。
一朝解去薜蘿服，鬋剔須髮披方袍。
黄龍宗旨人難湊，涓滴不容消息漏。
一到禾山謁老方，全機不露三關透。
城中軍馬正紛紛，紅塵漲空日色瘦。
問師觸熱有底忙，云向疏山聊宿留。
蒐奇獵怪窮端倪，詩胆大於身數圍。
勿憂平淡少人愛，此去定逢韓退之。
年來世味種種薄，文字習氣黏如黐。
自信文通才未盡，猶堪重擬碧雲詩。
賀和仲移居·其一
作者：劉才邵
朝代：宋

狻猊群戲畫難工，木梢翬飛面勢雄。
壯氣定知如杜固，鑿池肯復効燕公。
好穿松竹躋雲磴，别敞簷楹看碧空。
更願他年開北第，卻留蹤跡付隆中。
賀和仲移居·其二
作者：劉才邵
朝代：宋

蒼官湧翠千株直，石棧斜飛一徑通。
爽塏真能明遠目，囂塵不動但清風。
卜鄰豈免煩王翰，相宅應兼出魏公。
終使里名不虛設，先栽巖桂與分叢。
賦得春色滿皇州
作者：劉才邵
朝代：宋

春光何處盛，先滿帝皇州。
日近恩輝動，天低淑氣浮。
繁花迷綵仗，弱柳媚芳溝。
風軟塵難動，烟酣翠欲流。
驩聲連綺陌，仙吹咽瓊樓。
願遂觀光志，曲江追勝遊。
賦得登瀛洲
作者：劉才邵
朝代：宋

天策開王府，仙才聚國英。
禮優初闢館，衆羡號登瀛。
凡骨難飛步，神仙遂擬名。
冠鼇堪比峻，馭鶴想同輕。
銀闕誰云遠，金臺愧未清。
收功歸正觀，文治播休聲。
賦得秋風生桂枝
作者：劉才邵
朝代：宋

金飈隨素律，丹桂吐幽姿。
潛動驚秋意，生從傲雪枝。
高應翻月窟，清已徹天涯。
雖效紛披態，終無搖落悲。
低嫌蘋末起，凉異棘心吹。
幸有乘風興，高攀自不遲。
賦得蛟龍得雲雨
作者：劉才邵
朝代：宋

賢能攄逸志，振迹比蛟龍。
雲雨時方得，烟霄路自逢。
濯鱗霑帝澤，擁足脫塵蹤。
物外將輕矯，池中豈解容。
依乘應有待，際會合相從。
寄語懷才者，明時好奮庸。
賦得鮮雲垂薄陰
作者：劉才邵
朝代：宋

輕雲初出岫，散漫本無心。
鄣日呈鮮彩，垂天結薄陰。
浮空誠可玩，著地影非深。
籠水難藏渚，依山豈暗林。
誰言聊晻靄，遠勢已侵尋。
不羡西郊密，終期爲作霖。
贈劉升卿
作者：劉才邵
朝代：宋

五季詞格卑，一往遂不轉。
勢如屋將摧，難用一木撁。
國家復古初，出力賴諸彦。
探元測天心，擷秀空芳甸。
氣質既雄渾，采章復葱蒨。
炳焉同三代，風雅追未變。
旁收稗官說，笑䐑時一薦。
豈將鰕蜆盤，盡易鼎俎膳。
後來失其源，多以恠相眩。
觀濤遺巨浸，愛此一漚漩。
芝蘭向蕪没，蕭艾方蔓延。
顧豈無可觀，致遠恐非便。
方今從雅道，英俊爭就選。
當有紫鸞音，一洗時禽囀。
吾宗富清製，金璞飽鎔鍊。
高軒肯見臨，大軸獲初見。
盈前森欲動，貪讀不知倦。
吳歈鬭妍媚，楚些發哀怨。
暗芳啼曉露，白月垂秋練。
肅肅天廟儀，遲遲洞宫宴。
建標凌倒景，勝氣來酣戰。
古人用意處，窺闖應已徧。
不然新詩中，安得衆體見。
從來絕妙處，經眼不容眴。
歘起追其蹤，險若挽飛電。
豈容隨俗好，展轉就縈纒。
公當英少年，筆力十分健。
更期策高足，勿受塵泥濺。
一朝奮餘勇，名埸誰敢擅。
揚光雲霓上，聲價彌海縣。
方知掣鯨手，不足臨淵羡。
贈劉道正
作者：劉才邵
朝代：宋

紅輪曉上扶桑東，五雲正繞丹琳宫。
臨芳閣外霜筠合，碧桃溪邊香露濃。
是時初喜識公面，小閣清香飛大篆。
整冠共讀御書碑，翠琰填金光炫轉。
朝野歡娛氣清淑，宫中聖人親授籙。
雲軿白晝臨瑤壇，來聽新翻步虛曲。
誰知世故多盈缺，況復年華如電掣。
相逢不擬說前事，北望傷心墮清血。
憶從弱歲遊都城，相知滿眼如繁星。
今來寥落似将曉，知有幾點懸青冥。
公如長松出霜林，童顔不受歲月侵。
我亦從來世味薄，三宫鉛汞曾留心。
知公鍊骨骨已輕，知公養丹丹已成。
要看恢復見清平，且作人間白石生。
贈吾彦逸
作者：劉才邵
朝代：宋

山上龍泓標水府，方欲往遊逢雨阻。
多謝山人會人意，約束群仙住朝雨。
遊氛洗盡天宇空，山色湖光相媚嫵。
就龍覓水酌清耳，雪山醍醐異凡乳。
是中冷煖已自知，豈更将心求佛祖。
流連清境不知晚，歸來已踏鼕鼕鼓。
年兄笑我太清生，旋掃風軒置樽俎。
欲将歌管聊相温，爲出紅粧唱金縷。
不信人言竹勝絲，昵昵朱絃将手語。
更長語笑益諠譁，快飲不勞觴插羽。
因思同榜七百人，翠琰鏤名藏梵宇。
邇來知有幾人在，相遇百中無四五。
與君是時俱少年，快馬輕衫冒塵土。
豈知重上君子堂，歲月驚人不堪數。
相看斑鬢點秋霜，況復中間多齟齬。
但餘契義敵杉松，青青不受冰霜侮。
自憐憂患落窮山，冊府不應重接武。
流離更覺主恩厚，獨慚未有涓埃補。
因君感激歌此詩，滿酌玉巵須對舉。
贈夏侯子美養心居士
作者：劉才邵
朝代：宋

漢家恢儒成治功，獨與三代同高風。
當時經術傳家者，大小夏侯名譽崇。
鄴都雄圖方鼎峙，英俊乘時盡風靡。
坐使當途基業成，才如伏波能有幾。
公家先世不乏人，詩書韜略傳清芬。
文取賢科武分閫，爽氣英姿今尚存。
前人清白今人繼，方得家聲終不墜。
脩身大要在養心，公以自名深有意。
世人但知縱多欲，盈壑填溪不知足。
盡取豪華供目前，幾人更戒前車覆。
如公此意具真識，不似世人長荆棘。
寸田盡著子孫耕，會見慶餘由善積。
贈段成之
作者：劉才邵
朝代：宋

粟菴宴坐正安禪，不踏城闉已十年。
送别今朝不辭遠，信知高義薄雲天。
贈王至道
作者：劉才邵
朝代：宋

乾坤萍宅水，日月蟻旋磨。
百年能幾何，經眼飛隼過。
志士多苦心，共惜分陰趖。
功名上竹帛，千百中幾箇。
豈堪懷宴坐，偪仄就庸懦。
王郎荆楚秀，俊氣傾四坐。
屹如飽霜鷹，遠意不受挫。
公家老先生，才高膽力大。
生平持正論，終不懲寡和。
延留住江閣，屢見月鏡破。
不將恩奪義，朝夕勤磨磋。
已見器識全，致遠誰能奈。
正如舟楫具，風便即轉柂。
要當度帆力，勢緊須少挅。
行收利涉功，舉酒輙先賀。
贈端上人
作者：劉才邵
朝代：宋

傳得無聲曲，有時彈向人。
雪峰年老大，風穴語尖新。
吼月泥牛困，抽條石笋春。
衣珠猶不重，豈更覺身貧。
送李似之二首·其一
作者：劉才邵
朝代：宋

中興修政似周宣，共理聊煩命世賢。
凋瘵氣蘇真肉骨，豪強膽落怯冰淵。
遠猷豈合淹千里，温詔俄頒自九天。
解釋邦人去思恨，爲言行復入陶甄。
送李似之二首·其二
作者：劉才邵
朝代：宋

晴虹詞彩冠群才，淡墨名高北斗魁。
史筆繼聞登左省，廟謨今復贊中臺。
方傳召命馳三節，頓使清風動九垓。
想見君王偏注意，鳯池虛位待公來。
送江虞仲
作者：劉才邵
朝代：宋

烜赫家聲四海聞，材猷超絕出凡倫。
清規映物無塵隔，實德臨民蒙惠均。
器遠自應當要路，政成還合覲嚴宸。
禁途虛位須賢俊，佇慶登崇寵渥新。
遊天竺靈隱寺詩
作者：劉才邵
朝代：宋

清晨出城西，車馬紛颯沓。
行行巖壑深，漠漠霧雨雜。
雲陰忽披豁，海色共蕭颯。
幽尋浩莫窮，空響時相答。
地籟笙竽真，材纈丹青合。
潦收猿澗浄，寺遶鷲峰匝。
簷牙向空啄，殿腳依山插。
空翠撲軒窗，乳洞敞閨閤。
泄雲無定姿，欹石半相磕。
珠燈吐光焰，香龍振鱗甲。
啼煙禽念佛，掇蘂蜂供蠟。
丹井漲靈泉，嵒松披艾衲。
蘿徑勞躋攀，風扉自開闔。
龍天想奔凑，飛走亦馴狎。
同遊今淵雲，馳聲久鞺鞳。
逸驥誰能追，流風不受閘。
家山富岷峨，水驛經夔峽。
不應得未曾，猶若濟所乏。
欲去還停騶，就石屢移榻。
共笑香積供，未脱腐儒糲。
重來當一洗，尋盟忽忘歃。
遊山寺詩
作者：劉才邵
朝代：宋

岡巒圍古刹，松桂發幽香。
斜日烟姿薄，空庭花影長。
尋雲穿蘚徑，汲水動溪光。
好就山房宿，閑聽鐘殷牀。
遊西湖天竺書所見成五絕句·其一
作者：劉才邵
朝代：宋

秋風蕭瑟海天凉，不見紅衣十里香。
慚愧湖邊拒霜在，數枝擎露學啼粧。
遊西湖天竺書所見成五絕句·其三
作者：劉才邵
朝代：宋

寒泉秋菊水仙堂，華竟無人薦晚香。
賴有新詩伴冰蘂，犯寒欺雪鬬宫粧。
遊西湖天竺書所見成五絕句·其二
作者：劉才邵
朝代：宋

靈風嫋嫋轉幡幢，紅蠟光中一縷香。
萬德莊嚴等塵土，北珠南貝若爲粧。
遊西湖天竺書所見成五絕句·其五
作者：劉才邵
朝代：宋

石井靈泉鏡様方，龍宫流出倍甘香。
可憐溪女低蓬首，斜插山花照晚粧。
遊西湖天竺書所見成五絕句·其四
作者：劉才邵
朝代：宋

千頃琉璃湛曉光，紛紛蘭菊動秋香。
疏烟小雨多情思，箇是西湖淡薄粧。
遊風穴
作者：劉才邵
朝代：宋

清曉意不愜，驅車向城東。
行行歷谿谷，遂到青蓮宫。
古塔跨虛碧，長橋卧晴虹。
水落見谿骨，雲開露秋容。
疏竹搖晚翠，寒花綴幽叢。
訪古但丘壑，令人氣填胸。
登覽未覺久，山遮半輪紅。
白煙生汝水，横空正濛濛。
緬懷道化盛，山高水無窮。
坐令千萬世，矯首希高蹤。
浙江黄面子，應纖開禪宗。
妙哉鐵牛機，誰敢當其鋒。
杖林山下竹依舊，金沙灘頭人已空。
可憐高坐寂寥久，蕭蕭古木號悲風。
遊香山寶應寺恭覩仁宗皇帝御書發願文
作者：劉才邵
朝代：宋

龜洛隆周德，龍門賴禹功。
天開形勝地，雲捧法王宫。
繡栱聯霞綺，虯簷壓霽虹。
山河紛湊泊，星斗映穹崇。
金界琅函秘，奎文筆勢雄。
獨高今古外，何止帝王中。
恭想重熙旦，追還太古風。
開懷容直論，崇儉自清躬。
俗厚刑幾措，時和歲屢豐。
湛恩漸動植，大度納華戎。
致治臻無事，持盈愈若冲。
皇居多暇日，宸翰寫深衷。
誓保基圖永，期躋壽域同。
含生蒙願力，流澤浩無窮。
過唐興寺·其一
作者：劉才邵
朝代：宋

須應辭職效崔沂，豈合經時直紫微。
領郡尚叨分竹箭，羡君不肯裂荷衣。
高風久已勤山仰，妙語新從得指歸。
更待春時稍暄暖，共尋烟塢與苔磯。
過唐興寺·其二
作者：劉才邵
朝代：宋

夜契從來耐歲寒，千株路盡見蒼官。
舊遊還復尋金碧，清夢猶能記玉鑾。
喜見雲烟生翰墨，隨時殽核簇杯盤。
荷公高誼存真趣，不作尋常俗眼看。
鄭守宣化齋前雙蓮
作者：劉才邵
朝代：宋

使君致遠器，清塗久飛轍。
聖朝念遠民，分符暫還輟。
名齋以宣化，立意豈虛設。
勤勤布德意，宿弊除根穴。
坐令千里間，歌頌自填噎。
聲聞聽卑耳，祥應爲之發。
歘從齋前池，共蔕丹葩結。
雙娥殊勝姿，同駐凌波韈。
皎如寒鑑中，清影兩奇絕。
方知報政速，顧豈待期月。
行觀拜褒詔，飛纓覲丹闕。
醉經堂爲段成之作
作者：劉才邵
朝代：宋

醉者全於酒，憂患雖暫捐。
豈若醉經人，因以全於天。
六經藴妙理，深醇道之源。
是中儻知趣，真成中聖賢。
賢哉段夫子，奥學窺古先。
虛堂得真適，心神自陶然。
不同嗜糟粕，釋鑿煩輪扁。
鑒上人通內外學徧遊訪方晚棲舊隱年來示疾遂不出山牡丹四窠見寄因成三絕句以謝·其一
作者：劉才邵
朝代：宋

聞說栽時正出家，春風四紀閲芳華。
如今示疾空山裏，怕引諸天來散花。
鑒上人通內外學徧遊訪方晚棲舊隱年來示疾遂不出山牡丹四窠見寄因成三絕句以謝·其三
作者：劉才邵
朝代：宋

學道何妨只在家，謾栽花草記年華。
箇中本自無榮悴，浮世何曾似落花。
鑒上人通內外學徧遊訪方晚棲舊隱年來示疾遂不出山牡丹四窠見寄因成三絕句以謝·其二
作者：劉才邵
朝代：宋

遠寄靈根自梵家，小園景物頓增華。
何當寫在屏幃上，一任高禪笑眼花。
陪同舍登望越亭觀潮
作者：劉才邵
朝代：宋

吳越中分江一派，兩岸溪山掃濃黛。
茫茫雲海迷烟空，方諸宫外天爲界。
潮波吐納誰使然，欲到先衝海門隘。
江淺洲長礙奔放，勢益洶洶怒而噫。
方看隱起玉堤横，忽復飛騰雪花碎。
高浪翻空雷吼怒，黑沙崛起雲崩壊。
山岳傾頹驚炫轉，鯨鵬摩戛舞幽怪。
大聲吹地恣淙淙，餘響振天轟磕磕。
恍如白帝盛羽衛，風攪旌幢紛斾斾。
從以百萬虎與貔，組練精明呼聲大。
世間奇觀獨雄絕，坐令耳目俱鬆快。
津亭晚靄動遐想，樽酒相歡信良會。
木落山空秋氣高，情多思遠人寰外。
杜老扶桑有遺恨，韓子鯨魚思飽膾。
豪氣英風終不泯，海色天容自相對。
同來俱是蓬山侣，蘂簡玉書名姓在。
東遊不用浮海航，仙驥追風雲作蓋。
卻須從此排閶闔，叢鈴響雜飛霞佩。
通明殿裏綴仙班，官府縱多君莫悔。
霽虹亭
作者：劉才邵
朝代：宋

江流滚滚青於藍，山如陣馬方䟃𧽼。
景趣雖從開闢有，登覽正賴人謀參。
濟川亭古傷險狹，石岸缺落呈嶔嵌。
可憐眼界方冗雜，風月爲之久不堪。
使君才高藴機鑒，妙思能發神所緘。
異時一見已經意，施設先後難相攙。
政成将去覲丹闕，一新棟宇何耽耽。
就增亭閣跨空闊，徑從人境超塵凡。
波光挾日動飛栱，簷影窺江凌過帆。
欄危更覺明月近，浪湧正值秋風酣。
螺峰晚靄助遥碧，鷺渚歸翼穿晴嵐。
東望青原森欲動，祖意豈復勞窮探。
夜深定有水仙集，霓裳練帨垂毿毿。
雲烟態度日夕異，詞客賦詠勞彫劖。
公歸指日登華要，雍容鳴玉横犀篸。
湖山高會駐清賞，尚應回首江之南。
靈壁石
作者：劉才邵
朝代：宋

堅脆殊形俱是幻，要當盡付空花觀。
其餘空色兩非真，習氣從他不須斷。
靈壁磬材如黑玉，歲久取多岸爲谷。
問君何從得堅質，數尺嶔𡼭心賞足。
新詩俊如霜鶻拳，攬取物象神機圎。
援毫一揮不停手，巖壑意態何森然。
如聞駛舟行日近，不得隨舟無少恨。
夜敲清響哦新詩，定有水仙簾外聽。
青原臺次前人韻
作者：劉才邵
朝代：宋

伯仲聯華萼，登臨擁旌幢。
從行真鳳雛，不數襄陽龐。
聖人念遠民，暫輟臨此邦。
共驚后夔手，胡爲調衆腔。
公獨體上意，勤民起膏肓。
餘閑養詩勇，萬鈞一指扛。
謝家內集盛，文彩今可雙。
江白曳縞練，山青逼軒窗。
緬懷風幡語，聞者拱手降。
獨此雙泉老，機鋒暗相撞。
曹溪一滴水，傾出白玉缸。
至今正脉通，洪流咽三江。
遠水注江腹，浮雲盪山胸。
悠悠動遐想，矗矗標奇峰。
祖意透今古，風期協霜鐘。
詩中無礙辨，未信景能供。
黄堂正多暇，森戟閑衛兵。
月波復蕩漾，遥接銀河傾。
天高萬物肅，星潤三階平。
使君樂歲豐，高臺延客登。
從來中秋夕，難得滿意晴。
江山自高下，歌管搖空明。
参差桂影動，清濕露華凝。
新詩出妙思，心境還雙清。
皎如白玉壺，滿中貯冰凌。
坐久群動息，風生兩腋輕。
觴詠有餘樂，何物更關身。
不減庾樓興，風流自古情。
題仲兄和仲畫虎圖
作者：劉才邵
朝代：宋

寒雲韜日風搖山，鶻鵃鳴噪飛復還。
黄茅枯木轉蕭瑟，有虎引子來其間。
一兒儘有食牛氣，跑空人立肩侵耳。
一兒就乳方低身，只欲攙前不知跪。
大虎垂頭蹲更促，吐舌宛如牛舐犢。
豈知愛子物皆然，但教生獰貪獸肉。
原注退之城南聯，句云心貪敵無勍。
從來倚伏理難齊，一朝力盡還悲啼。
攫頭銜尾遭熊豹，有眼誰云百步威。
君家畫軸雖填委，難似此圖有深旨。
欲令觀者知觀身，不在丹青畦徑裏。
君不見漢家豪奪聚斂臣，乘時擊斷屠齊民。
磨牙利吻事膏血，千載想見猶酸辛。
深文厚斂雖同苦，以酷視貪不猶愈。
可憐當路盡豺狼，獨使甯成名乳虎。
題和仲兄碧鮮軒
作者：劉才邵
朝代：宋

竹軒居士全天真，胸中不著纖毫塵。
泠然孤照更洞徹，炯如月白垂秋旻。
紛紛俗物不到眼，但延修竹爲佳賓。
一談不交意且喻，真契豈復煩云云。
清風高節自相許，爽氣曉接西山雲。
一般奇絕靜中覺，細香風過時時聞。
端能令人看不足，乘興數來還更新。
欲掃寒梢掛高壁，不惜畫材無此人。
嫦娥卻解窺窗戶，時與此君傳喜神。
題容安閣
作者：劉才邵
朝代：宋

湧地千楹排鏤磶，朱樓跨空半天赤。
鬼神下瞰防禍機，坐使心猿困跳躑。
豈知高人心獨遠，不覓贏餘但容膝。
寄傲南窗一事無，時見歸雲度晴碧。
題從兄和仲國香軒
作者：劉才邵
朝代：宋

靈均志與日爭光，收拾香草供篇章。
高冠奇服事修潔，辛夷爲楣葯爲房。
滋蘭九畹多不厭，似更有意憐幽香。
當時楚俗寶蕭艾，誰知紉佩芙蓉裳。
高情如兄能有幾，封植靈根當砌傍。
芝英玉樹宜相映，清芬宛轉隨風長。
結根得所異晚菊，不向籬邊混衆芳。
早晚知音垂採摘，玉盤霞綺升中堂。
題李仲孫佩軒
作者：劉才邵
朝代：宋

華堂壓雲排柱磶，堂背開軒看青璧。
鏤螭石斗貯芳根，綠葉裁雲凈如拭。
秋風吹空夜正涼，曲瓊掛簾放香入。
小鞋踏月傍幽叢，霧氣籠寒髻鬟濕。
主人才具超常流，竟體芳香非外襲。
不應便爾學紉蘭，芰製荷衣向泉石。
詔書屢下言路開，黼坐憂勤方仄席。
綠章聞早叩天關，坐使青雲生咫尺。
垂紳鳴玉近瑤墀，舊隱煙霞從寂寂。
卻須爲續北山移，細說幽芳恨輕擲。
題李平國義方堂
作者：劉才邵
朝代：宋

渥洼異産超駛騠，逸態崷崪精權奇。
軼埃蹶塊儻未免，欲駕鑾輅終難爲。
迺知人家良子弟，亦或豪逸難羈縻。
調柔折服就繩矩，他日致遠夫何疑。
李侯灑落富清製，頃刻滿紙填珠璣。
建堂教子意不淺，欲使行能無少虧。
會須骨格早成就，不與凡足爭先馳。
正如名駒已服習，使堪寶校金黄羈。
周旋進退悉中節，追風逐電隨所施。
朝燕暮越尋常事，還看弄影舞瑤池。
題李知監野思亭
作者：劉才邵
朝代：宋

秋風挾殘暑，秋日垂清光。
行行向城西，夾路紅蕖香。
松岡西北轉，中間水雲鄉。
小亭信佳哉，叢篁供晚凉。
月溪響環珮，古來隱城隍。
斜影分徑柳，依依已成行。
蕭然清思動，濶遠無邊傍。
公云方經始，從今闢幽荒。
豈惜草木富，簷宇日舒長。
此興不退轉，來效未易量。
更欲堅公意，留詩冀勿忘。
題歐陽炳文真止亭
作者：劉才邵
朝代：宋

前浪與後浪，推引不自休。
誰知橋下水，終古何曾流。
喧寂兩俱遣，已自非良謀。
避喧趨寂者，豈免一處收。
吾人識真際，不向中邉求。
聊復起小亭，對此竹檜幽。
雲煙互明滅，草木自春秋。
諸法如露電，乾坤一浮漚。
試看究竟處，還有起滅不。
想當隱几時，蕭然任天遊。
不同習枯禅，兀兀守一丘。
題段成之粟庵
作者：劉才邵
朝代：宋

毗耶城中無垢師，丈室僅似蝸牛廬。
三萬二千師子坐，同時容納無贏餘。
圎通境界不思議，一顆玄入隨卷舒。
先生從來道眼具，深入不二離圏模。
粟庵宴坐觀萬法，不以誕幻驚群愚。
炯如白月挂圎碧，千江分影冰輪孤。
乃知芥子納須彌，妙用豈以常形拘。
惜哉山人空索價，不悟心藏萬卷書。
題清軒
作者：劉才邵
朝代：宋

大江之源發乎岷山，蓄餘怒於瞿塘。
混衆流以東下，渺翻空而湯湯。
天風下兮蹵縞練，白浪如山衝馬當。
邈不知其所止，接雲海之茫茫。
魚龍並育細不遺，龍驤萬斛浮若飛。
噴雪霓兮散霧雨，功利浩博難盡窺。
眷彼溪谷流，夫豈不清泚。
飛鷗墮影魚依空，水濺濺兮石齒齒。
景趣信佳傷險狹，纔可濯纓兼洗耳。
清乎清乎期及物，清不能容徒潔已。
知公博覽眼不寒，築室雖小識量寛。
聖朝撥亂收群策，難擅丘壑眈雲山。
願公爲萬里之長江，勿作細流之驚湍。
題滴水巖·其一
作者：劉才邵
朝代：宋

泠泠清響落巖中，正脉由來觸處通。
一滴也無真戲論，誰知白浪已翻空。
題滴水巖·其二
作者：劉才邵
朝代：宋

曾酌曹溪一掬甘，笑他梁燕自呢喃。
根塵卻是圓通境，箇裏何妨舌本參。
題琴風亭
作者：劉才邵
朝代：宋

絲桐能寫風入松，爭如種松挽天風。
蒼髯玉骨已奇絕，清音激越還無窮。
宫商一日古意淡，坐使瘦筝慚未工。
快哉此景不可負，時邀佳客傾金鍾。
題碧玉軒詩
作者：劉才邵
朝代：宋

燕石乏良質，謬當十襲貯。
鼠璞本腐材，笑殺千金賈。
取名非其實，縱美徒自許。
惟有冰雪姿，堪與瓊瑤伍。
幽軒清有餘，直幹森可數。
抱節保堅剛，凝陰貫寒暑。
圓虛律琯匀，蕭瑟鳴球舉。
比德兩相宜，此君衆所與。
揭名警浮躁，用意非小補。
題競秀亭
作者：劉才邵
朝代：宋

遠水恨微茫，近山露巖壑。
是中有佳處，遠近理自各。
危亭枕江干，江外群峰泊。
森然青玉圭，穿空勢如削。
沙湍與松籟，逼耳笙磬作。
勿言山宜遠，近亦殊不惡。
雲烟半有無，月霧带清薄。
凝嵐與空翠，不受曉雨濯。
是時崖窽藏，秀氣森盤礴。
方知寸碧岑，信美恐難博。
主人喜賓至，宴豆日參錯。
况有賢弟兄，超然解禪縛。
拄笏望西山，心境兩脱略。
想當觴詠時，險語恣嘲謔。
何當遊其間，時聽穿林雹。
題茅山多葉芍藥詩
作者：劉才邵
朝代：宋

司命霓旌款帝關，司花仙史亦驂鸞。
誰人黠似東方朔，偷出名花與世看。
題霧豹齋
作者：劉才邵
朝代：宋

幽人樂安閑，雜世不復顧。
可憐有爲身，輕被山林錮。
豈知曠達士，用捨隨所寓。
聊從隱約中，養就扶世具。
如彼南山豹，深藏十日霧。
一朝文采成，蔚然駭狐兔。
偉哉王夫子，術業久饒裕。
今猶事韜晦，盖亦以此故。
獨於議論間，時肯一斑露。
使得效所長，英躔可平步。
方今正急賢，延納非一路。
願早隨鶴書，勿久山間住。
飛龍引
作者：劉才邵
朝代：宋

憶昔遊洛川，投宿龍門中。
遠意託清夢，緱山訪遺蹤。
道逢王子晉，瓊輪駕飛龍。
幢盖紛颯沓，導從千玉童。
行行躡清塵，遂到紫翠峰。
整冠叩仙閽，獲禮冰雪容。
瓊觴酌霞醴，勞苦問所從。
授以龜臺書，玉笈啟靈封。
勸我勤修煉，他時會方蓬。
再拜領真訣，永永藏丹衷。
俯仰十載餘，光景如飄風。
常恐年歲晏，難收梨棗功。
願言堅此心，真緣儻潛通。
相與乘飛霞，謁帝青琳宫。
鬰孤臺
作者：劉才邵
朝代：宋

風伯驅雲曉色開，使家清燕就高臺。
崆峒爽氣連天起，章貢寒聲遶檻來。
譚屑霏霏隨玉麈，酒波灧灧溢金罍。
還將崇政言詩手，一爲江城賦早梅。
黄楊
作者：劉才邵
朝代：宋

不怪天公賦與慳，應憐堅正長偏難。
三年榿木真容易，誰肯吟哦著眼看。
黄芍藥
作者：劉才邵
朝代：宋

遊沛曾聞漢帝魂，夢中名實未應分。
看花莫動枝頭蝶，驚覺徐州老使君。
默齋偈
作者：劉才邵
朝代：宋

稽首金剛獅子座，紫金光聚妙色身。
微塵剎土轉法輪，演出無邊殊勝義。
燃燈如來昔授記，初無一法可得者。
云何種種方便門，多劫宣揚不能盡。
觀音妙力不思議，元從耳門得昧。
爍迦羅首八萬餘，隨處說法度衆生。
云何現身蛤蜊中，不假語言法亦顯。
當知是法本無法，語默兩塗俱解脫。
二乘知見妄分別，偏執所見自纏縛。
解縛不離縛處解，還從語默證圓湛。
良哉居士具通眼，一切不隨根境轉。
了知諸法不可礙，剎那真入三摩地。
我願初沒這見聞者，悉悟真常成正覺。
題凈土寺
作者：劉扶
朝代：宋

物外蕭然釋子宮，樓臺雄壓郡城東。
江迴澄練浸碧落，山答疏鐘飄遠風。
隔岸櫓聲喧暮角，卧沙橋影轉晴虹。
可憐千里無窮景，盡屬高僧吟笑中。
句
作者：劉承弼
朝代：宋

境靜人亦寂，觴至壺自傾。
和陶詩。
中峰
作者：劉拯
朝代：宋

躡徑君高亭，天遠不敢局。
疏捲檐花，百里在舉目。
江橫縞带明，山隱螺髻綠。
啼鳥破長煙，飛泉漱寒玉。
雲回猛虎嘯，清風繞巖谷。
颼颼入青松，古淡琴一曲。
倚欄更凝望，斜陽上修竹。
欲去還遲遲，勝概那可足。
涵暉閣
作者：劉拯
朝代：宋

勝地清無一點埃，水晶城裏小瑤臺。
環堤柳弄碧雲合，浮島蓮分翠蓋來。
破山八詠·宗教院
作者：劉拯
朝代：宋

妙義傳天台，迷雲凈如掃。
初終雖五時，修短自三草。
結隱非此峰，獲藏亦珍寶。
秋來月正圓，獨照松已老。
破山八詠·御賜鐘
作者：劉拯
朝代：宋

大聲扣洪鐘，萬里來彤庭。
鳥閑樓影重，星淡雲氣清。
餘響繞巖壑，林葉如迴驚。
有客發深省，塵耳非謾傾。
破山八詠·救虎閣
作者：劉拯
朝代：宋

三昧遊深慈，結宇依蒼崖。
猛虎伏嵬閣，拔箭非忘骸。
窮獸雖覆車，危雀猶投懷。
況我見已忘，而彼猶其儕。
破山八詠·文舉塔
作者：劉拯
朝代：宋

圓旨探雙林，巵言發南華。
萬里歸一空，誰云正非邪。
門影搖青松，曾迴貴侯車。
猶遺數屋塔，岌岌凌飛霞。
破山八詠·空心潭
作者：劉拯
朝代：宋

碧潭發幽石，蕭灑無纖塵。
寒光湛秋月，有物難比倫。
離鈎況無魚，千尺徒垂綸。
到此心已空，何用濯吾纓。
破山八詠·興福寺
作者：劉拯
朝代：宋

峨峨烏目山，曾臨貴侯宅。
重房昔珠翠，峻宇煥金碧。
泉激晨霞明，松搖暮雲白。
宜爾山中人，日輪自朝夕。
破山八詠·體如塔
作者：劉拯
朝代：宋

妙理悟三伊，巍巍抗奇節。
千尺巖下松，蕭然獨凌雪。
珠影雖青黄，月輪豈圓闕。
危石揚寒泉，至今伴清絕。
破山八詠·龍門澗
作者：劉拯
朝代：宋

白龍鬥巍峰，長澗落千尺。
靈泉應奇蹤，高連暮雲碧。
寒影凌蒼崖，清流動危石。
八月苗正枯，猶能變甘澤。
秋霜閣
作者：劉拯
朝代：宋

翰林詩筆振千古，珊瑚照夜橫雕梁。
高文勝地佔江左，我來戴勝初降桑。
雨師憤鬰欲傾注，氣蒸柱礎如迸漿。
清風執熱逝可濯，定知五月飛秋霜。
山盤左右儼環列，賞溪遠带摩寒光。
蒼松怪柏倚層嶺，不許桃李參其行。
幹纏薜荔俯危澗，渴龍矯矯鱗甲張。
雲生樓宇隱金綠，泉落庭除蘭芷芳。
虎傳老包踞前壁，百獸辟易遠我堂。
像瞻黄檗若欺魄，智囊豈特降支郎。
碧雞一聲破煙霧，靜中不覺塵世忙。
冥搜窮討掃俗軌，更開竹徑通禪房。
荒臺誰憶遺民釣，樂土長吟帝子章。
避世徵君想巖穴，濯纓孺子思滄浪。
臨流賦詩情駘蕩，萬慮不敢愁吾腸。
會須畏夏繼康樂，青松架壑聊相望。
句·其一
作者：劉接
朝代：宋

興於東晉廢於陳。
句·其三
作者：劉接
朝代：宋

水來五渡若鋪練，山對九疑如畫圖。
句·其二
作者：劉接
朝代：宋

廢於袁憲相陳年。
句·其五
作者：劉接
朝代：宋

獵叟藤編戶，傜人草結庵。
句·其四
作者：劉接
朝代：宋

湛湛直通龍渡水，㶁㶁傍過鹿頭山。
中山廣軒
作者：劉握
朝代：宋

天邊登覽處，雕檻俯層岑。
山到三吳盡，江連百粵深。
柳煙含晚色，花雨伴春陰。
騷雅知多助，清虛在當心。
句
作者：劉握
朝代：宋

玉乳何年終始見，金沙疇昔謾曾聞。
上洛都文太尉二首·其一
作者：劉摯
朝代：宋

慶歷承平已廟堂，三朝勳業徧旂常。
昔雖郭令曾憂畏，今比留侯更壽康。
賜餞饔人移玉食，寵行天藻爛雲章。
想公賸覺西都樂，門外逍遥綠野鄉。
上洛都文太尉二首·其二
作者：劉摯
朝代：宋

詔書新出未央宫，始識謀深别有功。
就第願陪唐九老，臨軒方册漢三公。
翩翩雛鳯仙山上，兩兩階星祖帳中。
貴齒尚賢聖朝事，可須歸興羡冥鴻。
中秋招趙湜
作者：劉摯
朝代：宋

浩然天地秋，涼風日蕭索。
憲也固非病，回焉不改樂。
公秫已堪釀，兵厨有近約。
以此邀子車，主禮豈云薄。
久雨次路韻
作者：劉摯
朝代：宋

江國多陰霖，雲氣所儲積。
貫月仍彌旬，窮朝復竟夕。
太陽暗經天，莫見黄道迹。
風霏淋床帷，簷溜穴砌石。
春澤農之瑞，太甚豈其益。
人言雨有數，四時合均適。
前多後將少，物理固明白。
我居苦湫陋，安得爽塏易。
棟梁生菌苔，書藥漬汗液。
塞漏除泥塗，紛紛課奴獲。
凌虚逃重膇，頗思兩鳧舄。
坐觀久溟濛，風伯豈無責。
慰彼望歲人，私我窮居客。
茲事但置之，一觴聊自釋。
九日病起寄文瑩
作者：劉摯
朝代：宋

春城别去已秋窮，猶喜音書繼遞筒。
身外光陰一飛隼，天南蹤迹兩飄蓬。
夜烏三匝驚明月，胡馬長嘶向北風。
無酒無人更無菊，重陽愁過鹿皮翁。
九月十日趙韓王園同舍餞送王微之晳出守汝州即席次其韻二首·其一
作者：劉摯
朝代：宋

左符初作魯山行，便有蕭然物外情。
出入宦游金馬舊，平生風望玉壺清。
秋花黄紫羅千本，宴豆甘珍聚百名。
談笑揮毫得佳句，從容聊喜暫班荆。
九月十日趙韓王園同舍餞送王微之晳出守汝州即席次其韻二首·其二
作者：劉摯
朝代：宋

雲木疏寒天未霜，一塵清不點衣裳。
白鱸南國歸懷壯，黄鵠西風去路長。
攬轡便看紅旆轉，銜杯聊共紫萸香。
相思肯惜瓊瑶寄，時有樓邊鴈北翔。
二子訪酒家不遇次其韻作
作者：劉摯
朝代：宋

青斾不見山雲深，何以慰此二子心。
阮修杖頭故應在，黄公舊壚無處尋。
求有不得事當戒，興盡必返愁難任。
仙家竹葉未必美，舟尾茅柴還可斟。
二月二日過吳德仁二首·其一
作者：劉摯
朝代：宋

清門令德江南吳，三紀蘭洲心自娱。
明時中林隱君子，蚤歳東門賢大夫。
老去笑談惟玉塵，病餘風韻更冰壺。
世于出處罕無意，兩忘未見斯人徒。
二月二日過吳德仁二首·其二
作者：劉摯
朝代：宋

三徑長籬依斷崖，築堂能向紫溪開。
案頭日有青精飯，堈面常浮白玉醅。
坐對雲山飛鳥沒，笑看花木早春回。
高情不厭城中客，更許時時杖履來。
倚舟崇福寺寄臨湘衡文叔秘丞
作者：劉摯
朝代：宋

相逢相别立湖邊，幾見罇罍換歳年。
簿領初離仲宣幕，政聲猶屈武城弦。
歸舟落晚惟荒寺，病枕驚秋聽早蟬。
咫尺松風亭下路，可憐雲霧隔青天。
偶吟
作者：劉摯
朝代：宋

平昔名場氣吐虹，青袍霜鬢老湘東。
舊交半在雲霄上，壯志都銷水石中。
樓上買魚乘酒熟，舍邊秧稻指年豐。
清風令德人胥化，合使鄉閭號鄭公。
元日寄耒陽
作者：劉摯
朝代：宋

元日江湖萬里身，四方南北等埃塵。
莫悲天地如行客，還喜瀟湘見故人。
渌酒桂盤催獻歳，小花羅勝寫宜春。
淵明秖向東風醉，應笑窮吟浪苦辛。
元日示彭器資御史
作者：劉摯
朝代：宋

天歷開祥歳屢登，命元頒號繼熙寧。
春風寒色猶燒臘，北斗杓端已轉星。
初退賀班東上閣，郤觀郊樂太常廳。
便期節物尋樽酒，莫問吳霜換鬢青。
八月十二日同楊誠之馬全玉王似之泛舟至舊州塔下作
作者：劉摯
朝代：宋

秋水瀰漫山翠微，西風恰好坐吹衣。
濃雲將雨東西去，白鳥窺人下上飛。
陵谷是非詢野老，滄浪懷抱負魚磯。
遲留莫聽嚴城鼓，待得雙橈弄月歸。
八月十五日宿平原寄跂蹈
作者：劉摯
朝代：宋

去秋今夕艤歸船，雨濕湓江歎隔年。
幸此一輪開霽魄，郤嗟千里共秋天。
更爲來歳悠悠約，安得清光夜夜圓。
孤館悄然誰晤語，滿庭寒露濕蒼烟。
再和
作者：劉摯
朝代：宋

大禘新元詔太平，萬方承慶日神寧。
壽觴别殿稱山嶽，治象端門燦日星。
放伏暫騎歸舍馬，束衣還就致齋廳。
史官不用占風瑞，從此豐年紀汗青。
再和
作者：劉摯
朝代：宋

詩酒相從道久微，東西冠蓋兩將歸。
許公文誥專鴻筆，太白江湖醉錦衣。
攬轡慨然俱有意，繫匏于此獨無依。
猶憐謄得河梁句，常與都人記盛徽。
再次韻
作者：劉摯
朝代：宋

昔歳相從向此都，重來風物變南湖。
莊生達觀嘗齊鷃，張翰歸懷豈爲鱸。
世事不窮勞强勉，官期猶遠盍躊躇。
新詩易得皆精好，真似元和咳唾珠。
再酬王太傅
作者：劉摯
朝代：宋

曲臺仙客苦能詩，思入風雲學有師。
楚國大夫吟澤日，江州司馬愛山時。
年華悄悄還杯酒，塵事紛紛付奕棋。
想得懷歸心似我，越禽常自記南枝。
冬日遊蔡氏園次孫元忠韻
作者：劉摯
朝代：宋

偶來梁宋遊，得子共閑冷。
杖藜古城陰，邂逅塵外境。
怳思闤闠中，喧卑真坎井。
晴霜蔽陰崖，朝暉潤陽嶺。
田翁醉年豐，曉夕不知醒。
園逕迎幽尋，林屋到深静。
凍禽時自驚，古木坐移影。
憶雪指寒荄，占春驗枯梗。
求田計良難，旅食飽已幸。
暫得酒中趣，詎須求酩酊。
短景忽催歸，何時後期請。
初到蘄州
作者：劉摯
朝代：宋

卜築南城三徑開，寛恩容此養衰頽。
舟從灔澦堆中出，人是邯鄲道上回。
憔悴幸非蘭澤去，因緣如爲祖山來。
江湖本是忘機地，笑許殘年付酒杯。
北山道中
作者：劉摯
朝代：宋

隨馬盧泉碧玉流，野林春鳥語鈎輈。
桃飄殘蕚紅堆水，麥換新苗綠滿疇。
世味淺深聊爾爾，生涯消息强悠悠。
不如收拾詩千首，要似張家萬戶侯。
又次韻四首·其一
作者：劉摯
朝代：宋

于此登臨稱謝公，湘南奇觀欲吟窮。
天沈暮鳥煙氛外，山抱春城霧雨中。
陂岸放車看宛轉，寺簷飄鐸送玲瓏。
老僧已許炎蒸日，爲借清風解簟筒。
又次韻四首·其三
作者：劉摯
朝代：宋

背倚叢岡面佛宫，登臨酸足喜途窮。
白紅花意生洲曲，紫翠山姿落酒中。
寒鷺見魚行歷刺，珍禽驚客語玲瓏。
亭前雨足農知歳，免卜靈龜灼腐筒。
又次韻四首·其二
作者：劉摯
朝代：宋

縹緲飛亭倚半空，景來酬對不知窮。
天開雲嶂輪環外，地蹙林丘尺寸中。
時有桂花飄馥烈，恨無泉玉瀉玲瓏。
楚人不識靈均意，江上年年費粽筒。
又次韻四首·其四
作者：劉摯
朝代：宋

隱几憑虛萬景空，浯溪能使決山窮。
于今川隴民歌處，曾是干戈覇業中。
蘋末起風香細碎，水光浮日影玲瓏。
苟能適意茅簷足，何必鴛鴦碧瓦筒。
同孫推官廸李郎中鈞督役河上叙懷三首·其一
作者：劉摯
朝代：宋

時哉風物媚郊原，無賴禽聲對客喧。
山色带煙屏依漢，春陽凝日浪浮坤。
河功田利兹爲重，士賤民勞豈足論。
仙老不妨持道氣，朝餐華景望朝暾。
同孫推官廸李郎中鈞督役河上叙懷三首·其三
作者：劉摯
朝代：宋

車馬傳聞漸欲還，河邊陳迹棄春灣。
暌離心恨三秋月，積累功成九仭山。
從事獨賢公弗歎，散材無用我宜閑。
放夫急趁蘭洲賞，寒食光陰俛仰間。
同孫推官廸李郎中鈞督役河上叙懷三首·其二
作者：劉摯
朝代：宋

平湖勝勢抱南城，花氣濛濛馥近坰。
黄變柳條歸老綠，紅殘桃葉换尖青。
春乘病後成多感，事向閑中見未形。
日日攜茶喚賓友，吳泉烹盡惠山瓶。
和王定國
作者：劉摯
朝代：宋

地遠城東得得來，正如湖畔共含杯。
眼中故舊青常在，鬢上光陰綠不迴。
歸去汴橋三鼓月，相思梁苑一枝梅。
我閑時欲尋君醉，爲備芎醪更滿罍。
喜王彦祖新居
作者：劉摯
朝代：宋

今見黄州慶有餘，侍郎門戶已容車。
風流地望烏衣巷，瀟灑仙人碧落居。
三畝江家須種竹，一區揚子獨藏書。
東平我久猶如客，何日菟裘近里閭。
喜跂蹈登科注官
作者：劉摯
朝代：宋

祖門儔子又詒孫，善慶儒科燕後人。
雁塔繼題三世字，桂林仍見兩枝春。
稽山照邑天如畫，霅水浮州地絕塵。
我亦浩然歸思起，明年雙棹趁吳蓴。
城北
作者：劉摯
朝代：宋

寒門秋色陣雲飛，雉堞烟青畫角悲。
河坼波濤含趙魏，星分畢昴半華夷。
太原玁狁當征日，瀚海單于欲戰時。
六十萬兵閑飽死，誰憐山後八州兒。
夜發白碑
作者：劉摯
朝代：宋

晝行苦炎蒸，秣馬戒夜發。
清夢失歸路，微風弄纖葛。
星疏天無雲，獨有亭午月。
太空生白煙，浩蕩萬里闊。
細碎草木香，淋漓露氣滑。
戚戚寒蟲聲，逐馬不暫歇。
我行何區區，無乃害慵拙。
傳聞猛虎多，宵路時出沒。
四顧林莽中，精靈動毛髪。
求全得憂虞，禍毎乘所忽。
君子審重輕，無勞避途暍。
夜直中書省寄左省子容公
作者：劉摯
朝代：宋

膺門早歳預登龍，儉幕中間托下風。
敢謂彈冠煩貢禹，毎思移疾避胡公。
論文青眼今猶在，報國丹心老更同。
夜直沈迷坐東省，齋居清絕望南宫。
天蘇酒成次路韻
作者：劉摯
朝代：宋

粤嶺酒萬户，醖者無刑章。
以茲于釀事，家家致其祥。
羈人亦隨喜，聊自慰空觴。
頗收諸家法，曹髙及張王。
不復使鄰舍，更笑甕下狂。
軟熟秋穤潔，芬烈吳秫香。
堈頭沸珠螘，斝面燈玉漿。
人情喜自譽，謂可官法當。
方時見初菊，熠爚浮冷黄。
頽然此中趣，不覺鄉路長。
格髙氣淳聖，何至腸腐傷。
區區美芹意，欲以酌后皇。
餘醺到郡郭，恨無嘉賓將。
增釀更加數，從今百憂忘。
奉祀南郊九日馬上口占
作者：劉摯
朝代：宋

霜意雲情曉欲寒，城南驅馬面晴川。
路尋紅皺黄團舍，興入丹茱紫菊天。
摵摵園林驚晚歳，紛紛場圃見豐年。
君恩未報歸何日，空使荒蕪靖節田。
宣徽王公太乙宫使還洛二首·其一
作者：劉摯
朝代：宋

四紀翺翔覽太平，三朝出入盛勳名。
對敭徽省官儀重，謁欵殊庭使事清。
桃李春風多惠政，鸞皇雲路半門生。
少貪嵩洛鄉邦好，人望巖巖在老成。
宣徽王公太乙宫使還洛二首·其二
作者：劉摯
朝代：宋

位並樞庭今四貴，官升太尉古三公。
壽眉仙骨風塵外，琳館真都禄隱中。
治第頗聞齊綠野，放心寧遂伴冥鴻。
滿懷霖雨功猶未，勉起行看謝傅東。
宿州靈璧張氏園亭舟過始知之
作者：劉摯
朝代：宋

去國身隨濁汴傾，瞥然雙漿若孤鷹。
不知堤木藏金谷，但見漁人說武陵。
已許生平倠水石，坐看名利僅蚊蠅。
從今所至停舟問，詩酒雖衰亦强能。
寄公秉李郎中
作者：劉摯
朝代：宋

二月晴霜冷逼人，深紅桃蕚爛繽紛。
寒中悄悄春强半，湖上悠悠水十分。
心厭留書期謝病，跡疏罇酒憶論文。
東風留著芳華在，何日仙鳧下白雲。
寄尹元佐
作者：劉摯
朝代：宋

都城分袂下長淮，聞說靈槎犯斗回。
天上夜蟾千里共，江南秋雁尺書來。
莫悲琴劍猶羈客，豈有英雄老俗埃。
此去玉皇恩澤異，龍飛新榜看風雷。
寄湖北運使孫景修朝議
作者：劉摯
朝代：宋

曾伴籃輿入翠微，杪齋終日醉春暉。
親烹林筍班犀大，旋膾溪魴白玉肥。
歳月幾經鴻北去，風雲應有夢南歸。
猶令猿鶴無驚怨，聞說頻年見錦衣。
寄潁州顧子敦
作者：劉摯
朝代：宋

念君去南州，歲月忽已掃。
豈無肺腑言，難爲音書道。
客來自汝陰，盡說太守好。
黄堂曰無事，仁政浹稚老。
承顔奉親歡，甘旨富魚稻。
時時過西湖，樽酒媚花鳥。
兒童爭拍手，共笑玉山倒。
都城亦何爲，風塵驚昏曉。
投身非所謀，養氣安能浩。
思君便便腹，中有無價寶。
昔者定交分，我已愧枯槁。
豈知鴻鵠飛，翩然異鶬鴇。
人生出處間，得失不在早。
君看松與桂，俱有歲寒操。
何時臨清觴，爲子傾懷抱。
寄長沙王源祖
作者：劉摯
朝代：宋

湘水衡山冠楚西，逢君曾與勝游期。
橋躋危蹬尋僧去，月滿歸舟載酒時。
歳律别來驚易改，琴徽空自寄相思。
試看湖上梅應老，不解東風贈一枝。
寄題定州楊君園亭
作者：劉摯
朝代：宋

隱不在山壑，名園抱南城。
梧竹有遠韻，泉石非世聲。
林花品莫數，野鳥馴不驚。
主人堂其間，對境心已清。
舉遺笑錄錄，放言獨冥冥。
新詩寫閑逸，其聲自和平。
吾嘗攻風俗，燕趙義而誠。
自古志慷慨，其人尚功名。
苟非勝絕地，烏可奪其行。
士于內與外，罕能權重輕。
主人不待識，定無俗世情。
寄題柳郎中留客潏
作者：劉摯
朝代：宋

主人真愛客，留客徹歸路。
清溪環醉堂，客起驚四顧。
人生異智愚，所急隨所慕。
僕僕聲利徒，晝夜無息慮。
雖有此不樂，身留意已騖。
惟同主人心，乃知此中趣。
主人韻瀟洒，恬不役世故。
對物心有忘，簡言理自悟。
清風元紫芝，令德黄叔度。
即之久益親，不知變朝暮。
況復樽有酒，琴奕左右布。
魚鳥馴不驚，孰與醉妖嫭。
主人意于客，可謂甚無負。
速應架溪流，坦坦堂下步。
客至不須留，聽客自來去。
寄高陽陳鎬
作者：劉摯
朝代：宋

胸中奇藴入天淵，平昔英遊夢寐間。
寶劍早因靈氣識，臥龍今惜壯圖閑。
匈奴尚敢乘黄屋，漢騎新聞戍玉關。
應共將軍話功業，酒酣朝夕望燕山。
寄鼎州陶使君商翁
作者：劉摯
朝代：宋

詩壇曾識舊將軍，新寄長編慰俗塵。
夢到鈞天醉聞樂，心疑明月暗投人。
誰悲正雅全忘古，自是滛哇毎亂真。
安得高門占旂鼓，與公吟嘯武陵春。
富池口
作者：劉摯
朝代：宋

順風雖宜帆，顛暴亦難用。
浪擁江逆流，雲狂日昏霧。
天公容飛廉，橐籥大開弄。
蛟鯨快乘時，驤首出洪洞。
舟檝多深藏，灣浦投缺空。
我行斯可時，要當審静動。
況復舟弊鈍，羸師困僵凍。
時止聖所藏，欲速禍或中。
坐期天清明，連檣欣所縱。
且傾淥酒樽，慰此清夜夢。
巳日泊桃源亭
作者：劉摯
朝代：宋

桃源亭北值佳辰，桃蕚飄殘晼晚春。
緹幕惜芳林下子，綵袗修禊水邊人。
風謡漸喜南音變，節物偏于久客新。
道不與時當勇去，歸心何必計吳蓴。
庖婢病跂自臨鼎俎有詩
作者：劉摯
朝代：宋

塘頭買鮮鱗，戢戢楊柳貫。
不憂一日饑，遂可支兩膳。
北方貴窗魚，豈異此中窗。
但求杯盌充，焉問名實眩。
芼之薑芥蔬，雜以紫蓴綫。
雖非梁肉豪，鄉思已過半。
甘芳漬蒙茸，軟熟分片段。
佐我新炊秔，珠琲光粲粲。
春羮遠無慚，枯鮝不足羡。
吾于饕餮衰，安此軟暖燕。
昔人意不佳，多緣噉脯麵。
聖賢親鼎俎，毋庸厭烹饌。
庾信宅
作者：劉摯
朝代：宋

南都號多士，庾信乃辭客。
承家富縑緗，摛文爛組織。
應教來春坊，日坐學士席。
翩翩宫體謠，江左變風格。
巨盜掀臺城，狂飈鎩孤翮。
南飛江陵宫，杖策赴王繹。
經綸投中興，感憤補天隙。
大厦豈一士，終此陽九厄。
陸機趨洛陽，夷吾入齊國。
濯足聊委蛇，懷邦已悲惻。
惜哉不遭時，淟涊無偉績。
王室與身世，淪離兩何益。
暮齒哀江南，聊將賦心跡。
楚郡故城陰，或云此遺宅。
寥寥舊山川，莽莾新黍稷。
是非不可求，秋風暮烟白。
徐程致仕寄之
作者：劉摯
朝代：宋

浩然歌笑脫青綸，高調冥冥綵服還。
智達能遺名跡去，英雄宜爲泰平閑。
秋風酒榼攜寒野，春雨蘭芽長舊山。
養已奉親心兩得，世人行止是非間。
御史臺柏下有叢竹久荒雜殿中劉中叟洗之監察孫君孚有詩知雜事劉某次韻
作者：劉摯
朝代：宋

老柏寒昂藏，叢篠下紛列。
未須論晦明，均敢犯霜雪。
塵埃深蔽埋，蕪蔓困籠結。
槁悴屈子容，饑癯伯夷節。
殿中秉髙義，利刃勇分别。
病穀除蒿稂，蝕月救吞齧。
還君歲寒姿，清風自交徹。
念昔繞荒欄，三嘆生慕悦。
重來十五年，笑我壯心折。
幽懷耿相對，欲語不得說。
憶山
作者：劉摯
朝代：宋

昔者氣少鋭，狂走登泰山。
東峰候海日，危磴躋天關。
上攻秦漢事，遺文大碑頑。
南浮九江會，廬阜幾往還。
雙林到如家，瀑布聲潺潺。
扁舟上湘水，南衡若屏環。
巍閣坐杳靄，祝融費躋攀。
幽尋恣所適，曾不虞辛艱。
其餘林壑趣，可數皆班班。
逮今歲十改，志氣日已孱。
前時兩河吏，風埃走青綸。
荆州乃澤國，自昔登臨慳。
佳山到郢盡，平地千里閑。
塵耳憶猿嘯，屐齒生苔斑。
安得蒼翠姿，下落樽酒間。
平生林丘志，未去心如瘝。
去就不勇決，將見移文訕。
憶靈泉山寄龔輔之諫議丈
作者：劉摯
朝代：宋

不到靈房二十年，背依叢嶺面平山。
風吹檜柏周遭雨，地蹙岡巒寸尺煙。
合有高亭臨綠篠，恨無長甃引清泉。
攜笻占得頻來往，誰似香山白樂天。
承以舊韻示喜霽詩次和
作者：劉摯
朝代：宋

楚雪飄殘四望間，江山晴氣撲衣冠。
曉餘霜日明崑嶺，清極人家在廣寒。
賸琢瓊瑶君句巧，相當旗鼓我才難。
青天寂寞浮雲盡，最愛春風幾鶴盤。
早春書呈温甫用前韻
作者：劉摯
朝代：宋

春皇消息到人間，屈指年華笑側冠。
梅蘂暗黄初過雪，蘭芽淺紫未離寒。
時哉物逐東風樂，老矣心于勝事難。
惟有林泉隨處好，可須巖谷隐歸盤。
春日
作者：劉摯
朝代：宋

小雪崢嶸變曉寒，舊年殘臘破新年。
明生月魄初三夜，氣動春灰五九天。
蓼甲韭黄隨綠酒，綵幡羅勝上華顛。
故園欲告西疇事，思我楓林楚木邊。
春日書事
作者：劉摯
朝代：宋

年華歡緒兩蹉跎，颺白浮紅日日多。
酒怯病懷無舊戶，睡便春晝長新魔。
些思楚客招魂語，噫笑梁生憤世歌。
鳥雀相忘來亦少，不須門外更張羅。
朱李
作者：劉摯
朝代：宋

珍果繁西園，登盤得朱李。
白雪凋春花，縹丸結夏子。
肉理漿包寒，膚衣粉凝紫。
細碎輕菱芡，甘軟異瓜柿。
不須論投報，聊復冰寒水。
伯陽指仙宗，房陵詫遺美。
鑽核乃獨善，王氏亦已鄙。
味苦吾所幸，道旁豈云恥。
君看齊物人，無用乃天理。
植菊
作者：劉摯
朝代：宋

春花悦時人，賞玩紛僕僕。
南園一夜風，地上紅盈掬。
我似鹿皮翁，秖愛晚秋菊。
團團綠玉叢，移趁煙雨斸。
願言早芬敷，重陽日已促。
煌煌想金葩，況此風露足。
豈止插滿頭，服之明兩目。
滋養溉清泉，圍護編翠竹。
多開萬鈴奇，勿變桃花俗。
酒熟落帽天，不作牛山曲。
次和次中久雨阻行而聞浙中旱乾
作者：劉摯
朝代：宋

積雨亷纖氣已淒，暝雲凌亂四天低。
吟懷摵摵聲侵竹，歸思澐澐水拍堤。
東海可能均霽日，北風曾未逆陰霓。
應須更問淮南米，莫厭留連鷁首西。
次和次中簡留守蘇子容
作者：劉摯
朝代：宋

濉園文雅久湮淪，居守今逢紫禁臣。
右客游梁似司馬，主人開閣等平津。
不才亦預門生舊，承乏來趨幕府新。
共喜風騷壇将在，簫韶時許擊轅親。
次林御史次中韻
作者：劉摯
朝代：宋

一鶚将從北海飛，豈如窮翼老差池。
方嗟簿領迷公幹，尚喜琴音得子期。
别思俄聞賦南浦，殘花猶可醉東籬。
留連且此同罇酒，歸去鱸魚未過時。
次韻余翼贈陳長史繪
作者：劉摯
朝代：宋

變化洪纖付一陶，中楹瞻望赭紗袍。
有才元子名爲污，失意劉蕡策自高。
青史異時觀壯士，黄衣何日調南曹。
居閑更覺新詩好，詞力還堪僕命騷。
次韻吳户曹師道秋雨
作者：劉摯
朝代：宋

西風日已肅，涼雨霏層陰。
豐澤飽歲事，徂節驚壯心。
寒蟲攪夜思，滄浪夢秋衾。
欲謝茂陵病，誰憐莊舄吟。
次韻和門下相公從駕幸太學
作者：劉摯
朝代：宋

詔移清蹕下齋房，訪道天臨舜上庠。
正坐横經開鳯扆，衮袍接武照鵷行。
雍宫故事收炎漢，闕里斯文盛素王。
宜有諸生知聖作，勉趨賢路起東堂。
次韻孫景修題萃景亭
作者：劉摯
朝代：宋

公遊何似拙翁巖，盤磴先經釋子庵。
視聽稍遺塵種種，高名聊換府潭潭。
時驅萬象歸吟几，盡洗叢荒破暝嵐。
更有風華入春望，名園都在面東南。
次韻定國約過李氏園池
作者：劉摯
朝代：宋

年來高興滿蓴絲，寒薄春風駘蕩時。
稍愛燕脂開杏蕚，已驚香雪爛梅枝。
老于樂事心猶壯，病得新詩和獨遲。
何日華鑣向金谷，擬追仙翼到瑶池。
次韻弱翁早春病起
作者：劉摯
朝代：宋

換骨欣逢九轉丹，東風迎歳雪梅殘。
玉良試火增虹氣，鶴老經春怯露寒。
詩就越聲驚惻惻，夢回天樂記珊珊。
故應有德神明相，寧事祈禳叩夜壇。
次韻弱翁春中久雨
作者：劉摯
朝代：宋

楚雨亷纖無盡時，園亭惟有草菲菲。
桃花泛水飄紅去，燕子貪泥带濕飛。
潤徹玉琴春氣弱，聲侵羅幕夜寒微。
東陽病骨疏慵甚，留取清樽待霽暉。
次韻新陳州太守王彦祖侍郎
作者：劉摯
朝代：宋

得郡同時下帝闉，相聞雞犬再冬春。
名場步驟元希久，官牒推移愧積薪。
一笑醉餘雙白髪，千騶南去兩朱輪。
勸公少樂淮陽臥，來伴林邊杖履人。
次韻晉陵吳秀才傳見貺
作者：劉摯
朝代：宋

予本疏野人，出處心已果。
孔患四未能，嵇慵二不可。
長年足憂勞，中懷幸安妥。
風瘍臥疲軀，手足困攣跛。
思君淳乎淳，處俗我爲我。
玉軫黄金徽，手開萬古鎖。
天地自然聲，聽者不敢惰。
君有元氣舟，微風以爲柂。
我亦薄外機，庶不攖世禍。
儻伴荆州行，春江醉輕舸。
次韻朱仲隱寄鄭寺丞
作者：劉摯
朝代：宋

猛脫塵勞厭競馳，歸來不著楚騷辭。
江家有宅能依竹，陶令臨流秖賦詩。
簷北嶽雲供顧望，水西州市隔喧卑。
康强八十人難者，此外窮通各一時。
次韻李沖聖和秋懷
作者：劉摯
朝代：宋

燕鴈南來久客驚，寥寥風色試寒輕。
吟殘紅葉詩無味，歸識滄洲夢有情。
歳晚壯懷同劍冷，樓高愁思共雲生。
淵明無酒重陽近，幾日東籬繞竹行。
次韻李聖和寒食郊居二首·其一
作者：劉摯
朝代：宋

春郊寒食歎淹留，巧映鞦韆樹色柔。
杏蕚離披翻白雪，柳花輕薄聚圓毬。
風光無賴撩歸思，節物相逢眷昔遊。
塞下塵埃侵夢想，何時仙袂揖浮丘。
次韻李聖和寒食郊居二首·其二
作者：劉摯
朝代：宋

林梢黄綠野禽鳴，泱漭春陽泛地平。
禁火人家甘冷淡，浴蠶天氣趁清明。
誰将馬絡尋春去，獨佩詩囊傍水行。
稚女弄花田叟醉，笑歌真是太平聲。
次韻次中喜子容還朝
作者：劉摯
朝代：宋

公歸真足慰儒林，雲日重瞻帝闕金。
聚散可驚陳跡事，行藏誰見古人心。
春還漢省苔新舊，霜逼吳船水淺深。
坐憶茂陵猶未去，悠悠徒有病中吟。
次韻次中題雙廟
作者：劉摯
朝代：宋

凛凛英風數百齡，舍生知與義相形。
莓苔老澀穹碑暗，雲木疏寒古殿扃。
自許孤城摧虎兕，至今遺事炳丹青。
二公死所真難處，獨恨臨淮有遁刑。
次韻王太傅同陳長史訪僧不遇陳君先歸
作者：劉摯
朝代：宋

林雨幽深止秀奇，中間寧有大顛師。
漫勞雪客乘舟去，郤是雲僧採藥時。
歸興忽同分嶺水，餘懷誰共一枰棋。
故應重作春游約，已覺東風傍柳枝。
次韻王太傅答周郎中寄酒
作者：劉摯
朝代：宋

子雲寂寞歳將回，門静因逢載酒開。
白雪雅歌郵置去，紅泥仙榼印封來。
親闈即日先稱壽，賓席何人伴倒罍。
莫作獨醒孤遠意，杜郎親撥凍膠醅。
次韻王太博關太丞同遊石鼓山
作者：劉摯
朝代：宋

禮局仙人兩俊流，高才相敵異商周。
北溟風水初登化，南楚江山晚並遊。
契闊歳華歸大笑，留連騷雅入冥搜。
江邊一醉驚離散，應有功名約白頭。
次韻王定國懷南都上元
作者：劉摯
朝代：宋

九陌無塵夜霽天，兩都風物故依然。
車馳馬逐燈方閙，地静人閑月自妍。
佛館醉談懷舊歳，齋宫詩思鎖今年。
傳聞公子微行處，門外驊騮立繡韉。
次韻王定國湖上
作者：劉摯
朝代：宋

君來惟有岸蒲青，落寞羈懷獨此行。
遠浦自迷眷草色，綠陰初變夏禽聲。
龜毛兔角知何物，鵬海鷦枝各有情。
且共論文一樽酒，吳霜從向鬢間生。
次韻王弱翁借書錢君
作者：劉摯
朝代：宋

錢家書橐盛儒林，禹穴時容探萬尋。
嗜好自同皇甫癖，寫傳應慰獻王心。
此于取與無傷義，盍以幽奇付賞音。
猶說冬官未通借，覽之安得有千金。
次韻王弱翁題承天寺萃景亭二首·其一
作者：劉摯
朝代：宋

左右青林抱邃深，徑隨蒼蘚上煙岑。
陵遷漸失三湘事，春遠閑傷萬里心。
我愛白雲親鳥道，誰臨滄海較蹄涔。
北欄曾指鴻歸處，杳邈鄉山不可尋。
次韻王弱翁題承天寺萃景亭二首·其二
作者：劉摯
朝代：宋

四臨千里一危軒，灑脫塵中兩耳喧。
隱几風波隨客棹，對江金碧露僧門。
數峰煙老靈妃國，三月花殘杜宇村。
不得相從嗟筦庫，新詩猶喜慰冥昏。
次韻王潛江見索近詩
作者：劉摯
朝代：宋

與子一睽索，俄經百朝昏。
塵勞觸新累，病懶荒舊聞。
強之旋放失，殆若溝澮源。
新吟妙思致，天葩發靈根。
澹然體大雅，理惬如忘言。
鼓旗締友社，壯志壓僅存。
譬以趙魏弱，仰關支秦軍。
君無疑敝橐，薏苡非珠琨。
次韻答王定國
作者：劉摯
朝代：宋

江州居士赴東城，旬月相忘不寄聲。
閉戶邇來能避謗，求田何處欲歸耕。
筆端浩蕩詞逾壯，胸次崔嵬氣未平。
我有白羊新賜酒，澆愁聊可一杯傾。
次韻耒陽鄒明府庸
作者：劉摯
朝代：宋

夢比光陰一鳥過，四年江渚負長哦。
逢君舊眼青猶在，驚我寒鬚白已多。
言偃政聲方浹洽，茂陵歸思獨蹉跎。
何時又見揮吟筆，快若輕丸下峻坡。
次韻聖和還自京師途中見寄
作者：劉摯
朝代：宋

郊原新雨静纖埃，路下霏煙白玉臺。
遼鶴應悲里中舊，仙鳬今自日邊迴。
雲端心望髙堂喜，馬上詩尋故社來。
牢落不才疏世者，尚貪斗粟變蒿萊。
次韻觀棋
作者：劉摯
朝代：宋

晝永風閑玉局平，機心相軋掌中兵。
敵家只欲乘虚奪，完地何勞用刧成。
縱使仲宣强記在，枉將陶侃寸陰争。
旁觀有訣君須信，大抵驕貪悔吝生。
次韻謝師厚齋中有感
作者：劉摯
朝代：宋

一庭春桂與秋蘭，元禮龍門笑閉關。
不以使臺嚴陛級，盎然和氣見聲顔。
平生懷抱風塵外，終日圖書几席間。
天下蒼生瞻世德，東山寧許乞高閑。
次韻趙伯堅令鑠郎中憶南都牡丹兼寄子由
作者：劉摯
朝代：宋

芳叢百朵爛紅雲，曾倚西軒醉兩春。
夢雨一驚巫峽曲，佩香常記漢江濱。
病懷日負杯中物，花意今看檐上塵。
回首東風君自問，欄邊更有後來人。
次韻跂蹈山行
作者：劉摯
朝代：宋

舟伏盤渦傍淺沙，北風寒日氣清嘉。
初從磯口詢漁舍，漸入雲林問酒家。
萬里欲飛愁若絮，小爐危坐眼生花。
筋骸養作衡山力，坐擁肩輿聽譟譁。
次韻錢純老密學白錦带花
作者：劉摯
朝代：宋

天園節物見芳華，春暮重開白錦葩。
鬭葉淺深瓊散蘂，封條勻閙雪團花。
玉翹無日真仙國，月帔垂欄上帝家。
若向閬都論品第，可容滄海碧桃誇。
次韻陳秀才胄遊石鼓山書院
作者：劉摯
朝代：宋

山頭雲木鬱青蒼，山下江流淨鑑光。
亭閣瞰臨慚舊句，巖溪開築想前良。
心甘水石忘羈宦，耳冷弦歌歎土鄉。
寂寞先生與叢竹，相看孤節幾秋霜。
正月十一日迎駕大慶殿次曾子固韻
作者：劉摯
朝代：宋

錦繡龍鸞仗衞新，絳袍黄繖拜行宸。
天開雲日端闈曉，歳謁衣冠别廟春。
歸輦順風傳鼓吹，廣街嚴蹕静音塵。
上元咫尺瞻游豫，更慰都城望幸人。
殿廬次韻趙元考錦带花
作者：劉摯
朝代：宋

錦花香浸碧琉璃，誰折芳叢下帝闈。
横裊正疑豪客纜，雙垂曾見婦人衣。
長條臥蘂勝繁李，密葉攢英似紫薇。
繫取東風留節物，還家猶及醉春暉。
泛舟
作者：劉摯
朝代：宋

湖光漾碧霄，飄然一方舟。
綠窗屢還復，檀槳雙夷猶。
雨色芰荷晚，風香蘋藻秋。
鳧鷗解相信，隨橈過前洲。
落落二三子，載酒相與遊。
清言愜素尚，大笑忘幽憂。
洞庭醉淵明，剡溪浮子猷。
人生似飄瓦，所願非所求。
濯纓漁父達，佩蘭騷人愁。
不須吳姬婉，蓮間聽淫謳。
鄙哉遁功業，方爲五湖遊。
吾曹詩酒中，此樂爲最優。
涵輝閣
作者：劉摯
朝代：宋

碧波瀰漫起春湖，草色黄深岸四隅。
新謝小桃雙燕至，從南微雨好風俱。
暫來秪是林泉客，長見須憑水墨圖。
無數鳧鷗記相識，近人浮泛滿青蒲。
清明日玉津園奉陪賜宴文太師
作者：劉摯
朝代：宋

漢燭青煙下九閽，東風瑶圃燕元臣。
詔馳御斝深行酒，露剪宫葩别賜春。
不爲夢魂聞廣樂，許留光景緩嚴闉。
曲江冠蓋華林客，未有三師解組人。
游白雲山
作者：劉摯
朝代：宋

西山矜霽色，林嶺遡晨光。
萬象露榮秀，熙然數盛陽。
扶笻喜暄暖，更得春日長。
迴阡互虧蔽，叢薄紛青黄。
溪橋覺飛動，漲水起連航。
杳杳巖壑步，翛翛松桂香。
道人誦所聞，坐使身世忘。
誰我共出處，閑人澹徊翔。
風鈴有妙想，天樂浮圖傍。
非徒愛石壁，行將營草堂。
彼哉楚人子，記恨擷幽芳。
游白雲山二首·其一
作者：劉摯
朝代：宋

籃輿微風迎曉涼，細碎草木無數香。
千巖雲歸雨未足，幾衝水淺禾難秧。
松下陰森石橋冷，竹邊曲折溪路長。
西家又得避暑地，翠微亭在山中央。
游白雲山二首·其二
作者：劉摯
朝代：宋

行窮葱蒨坐清涼，隱几川原一炷香。
小雨徑從前嶺去，高禾移就下田秧。
禽聲不見山情悄，江影新生客思長。
政使歸期猶遠在，白雲游樂未渠央。
湖溪道中
作者：劉摯
朝代：宋

夜雨聲綿綿，朝雨勢未歇。
行役良間關，炎歊暫祛遏。
蘋藻香幽幽，陂池水活活。
咫尺迷見聞，淋漓徹衣褐。
坎泥甚膠凝，塍路無尺闊。
饑僮與羸驂，十步九顛蹷。
攲鞍髀欲僵，風蓋手屢脱。
驚目不暇瞬，危魂亦已怛。
處險貴能安，欲速或未達。
聖禹嘗輴行，文公尚胡拔。
彼勤事業大，吾勞簿書末。
香城到長堤，軒眉解蹙頞。
大道吾所歸，寧爲險途奪。
焚香
作者：劉摯
朝代：宋

清泉黳石餅，南海寶洲香。
下簾隱几坐，煙霏散央央。
春雲乍凝聚，玉穗忽纖長。
瑞鴨戲歕吐，雙臥不肯翔。
佛國寶芬鬱，仙圃花氣芳。
真靈格杳冥，邪厲敺幽荒。
安得逍遙人，肯顧來此堂。
說我無上道，德音斯不忘。
煎茶
作者：劉摯
朝代：宋

飯後開都籃，旋烹今歲茶。
雙龍碾圓餅，一槍磨新芽。
石鼎沸蟹眼，玉甌浮乳花。
詩思一坐爽，睡魔千里遐。
茂陵病解渴，頓覺肺氣嘉。
玉川風腋興，直欲凌煙霞。
論功著爲經，宜得鴻漸誇。
膏梁麯糵士，此物無與賒。
王母池
作者：劉摯
朝代：宋

阿母宫前阿母池，池光清滑瀉玻璃。
岸擎黼座涵佳氣，影上仙衣潤彩霓。
靈液發源來海谷，飛花隨泛出桃谿。
羽車鳯蓋無消息，寒月沈沈寶殿西。
病中聞子客被召次中東歸
作者：劉摯
朝代：宋

一夜奎星向紫微，朝來黄鵠又東歸。
謝庭春入新紅藥，吳苑花迎舊繡衣。
疲馬顧鳴還有戀，驚烏飛匝欲何依。
無聊病况將離思，併寫孤音白玉徽。
病起次和何温甫秘丞雪琬中見寄
作者：劉摯
朝代：宋

士譽民謳楚粤間，相逢傾蓋問南冠。
吟餘候館春風峭，病後湖天霰雪寒。
應喜白雲瞻望近，獨憐滄海去歸難。
雅歌贈我琅玕意，欲報慚無兩玉盤。
登照碧亭次韻燕若水
作者：劉摯
朝代：宋

記着蓬瀛向此開，清明簾幕望高臺。
老慚蒼鬢親花蕚，病負眷風厭酒杯。
青蓋綺羅尋徑去，畫船簫鼓轉溪來。
不知好事樓前客，便有嘲吟倚馬才。
白鷺亭
作者：劉摯
朝代：宋

危亭跨城巔，因洲名白鷺。
開軒二水上，寓目萬景赴。
風濤豢魚龍，煙雲變汀渚。
孤禽點鍾山，片席下吳浦。
閑人得閑愁，憑欄歎今古。
脈脈臨長江，寒潮自來去。
盛陶索詩録近作數篇以長句將之
作者：劉摯
朝代：宋

太白谿邊思會遇，九華峰下共登臨。
高樓一别江南醉，幾歳同爲塞北吟。
漳浦舊懷多感慨，建安遺響未銷沈。
言雖窮苦君能聽，試寫孤音入夜琴。
石生煎茶
作者：劉摯
朝代：宋

石生蘭溪來，手提溪泉缾。
謂言長官政，如此泉水清。
歡然展北焙，小鼎親煎烹。
一杯酌官壽，雲腴浮乳英。
慚非百壺餞，真意不自輕。
澗沼蘋藻細，王公享其誠。
冠蓋豈不至，紛紛空涕横。
珍重石子者，端有古人情。
秋日即事
作者：劉摯
朝代：宋

湘城風物向秋新，興入羮蓴與鱠鱗。
葉舞霽紅楓映寺，蓓含霜紫菊迎人。
瞻望河漢乘槎客，歌詠倉箱擊壤民。
欲放幽懷到滄海，徘徊黄鵠更傷神。
秋浦寄田同年鯁
作者：劉摯
朝代：宋

三月鵬雲接翼飛，歳窮飄泊動相思。
獨臨谿檻看山處，正是江天欲雪時。
連轡都門君不至，合簪秋浦我來遲。
明年尚好方舟去，醉倒春風有舊期。
秘閣曝書畫次韻宋次道
作者：劉摯
朝代：宋

帝所圖書歳一開，及時冠蓋滿蓬萊。
發函鈿軸輝唐府，散帙芸香馥漢臺。
地富秘真疑海藏，坐傾人物盡仙才。
獨憐典校來空久，始得今年盛事陪。
立春後泰祠東郊呈器資二首·其一
作者：劉摯
朝代：宋

走馬東郊春早時，宿雲容與澹朝暉。
溪邊水暖魚初上，塞北風柔鴈欲歸。
君賞已誇梅白早，我來仍見柳黄微。
年華恰恰催吟醉，從此朝回日典衣。
立春後泰祠東郊呈器資二首·其二
作者：劉摯
朝代：宋

漠漠陰雲曉蔽空，稍看疏霧泛冥濛。
郊原脈起新春雨，簾幙寒生半夜風。
縱步杳難尋舊苑，習儀聊復望祠宫。
霜臺監察心宜喜，聞有精誠禱歳豐。
答黄莘任道代書見寄
作者：劉摯
朝代：宋

吾生本放浪，自比林壑人。
謬此紲官組，試邑漳水濱。
疆田占瀉鹵，户俗籍羸貧。
驛涂搔左臂，河流齧西漘。
役者動淪産，居者無儲稇。
科求困府調，期會嚴吏文。
儒生仕學古，志在膏斯民。
慨歎適于此，踸踔徒自勤。
亦嘗紓厚斂，粗自窮褐温。
勞心米鹽屑，秉筆朱墨紛。
尚賴厥俗古，椎然猶朴淳。
因時罕訟訴，得以親舊聞。
瞻言君子治，百里相依瀕。
厨傳候使介，南北交歡忻。
議和六十年，中國勞耡耘。
脂膏瘠黔首，歲月如轉輪。
寸金比寸土，石晉真自焚。
祖宗赫大業，此願嘗經綸。
遺憤鬱未泄，壯士常云云。
天運無盛衰，吾民繫康屯。
遠御在廊廟，勿憚躬觴飱。
小官惠不耻，委吏孔所伸。
我亦走除道，折腰邊馬塵。
緣茲有境會，每得言笑親。
代去各匪遠，木落秋風辰。
知倦黎侯寓，來卜子騫鄰。
東平我客久，蕃阜誠罕倫。
齊魯儒學地，遺風今尚存。
禮讓行比屋，弦誦傳里門。
玉京輦路近，霏煙望氤氲。
梁岑聳秀概，回源號通津。
炊玉北陂稻，鱠霜南浦鱗。
名園富夏果，冬山下寒薪。
滋味閩越足，物色吳楚賓。
人物盛著録，衣冠若雲屯。
交朋三數子，英英鸞鶴羣。
文章與言行，玉潔芝蘭薰。
方舟洞庭雨，載酒樂郊春。
羡君此謀吉，不必龜筮詢。
我馬固已秣，君車亦宜巾。
瑶音枉嘉問，凌紙天葩芬。
聊兹締里社，愧匪金玉珍。
簡提刑朱仲隱初玉學士
作者：劉摯
朝代：宋

當年蓬館近儲胥，紅璧東西對直廬。
綿蕝同參臺曲議，芸籖分校御前書。
朅來憔悴騷人國，隨見光華使者車。
莊舄有吟皆病思，賞音徒欲慰頑疏。
縣北馬上
作者：劉摯
朝代：宋

五月暑雨過，緩轡來城陰。
朝暉粲林莽，涼風弄衣襟。
敢辭鞭策勞，邂逅得幽尋。
斯人勤歲事，樂此膏澤深。
芃芃黍稷壟，藹藹桑柘林。
田翁可指食，蠶婦期織絍。
稇儲與衣褐，卒歲無崎嶔。
陶民帝有力，養物天之心。
忘言樂其樂，此意良自諶。
紓爲馬上句，比和擊壤吟。
縣齋秋日雨後寄李聖和
作者：劉摯
朝代：宋

置閏歲八月，祝融冒秋權。
當代不肯歸，滯暑歊以延。
金行奮剛義，天令懲驕愆。
一雨惡氣死，百物疲瘵痊。
陰陽戰既定，灝氣蘇天淵。
揫斂物得性，豐給民有年。
小軒占幽寂，危坐涼翛然。
身如赦炮烙，蓬山弄飛泉。
冷風嘯梧竹，清響搖碧鮮。
淨几少喧蠅，髙簷除嘒蟬。
煩心爽已蜕，塵觀清疑仙。
于兹飭前懈，圖書獵陳編。
晤言隔朋類，披卷盟聖賢。
樂此懷髙風，北望心悁悁。
老子畫象
作者：劉摯
朝代：宋

敝周僿于文，老子談大道。
仁義已末流，體法固行潦。
虛無抱玄珠，清淨爲至寶。
掊斗息羣競，死聖止大盜。
謂可愚斯民，狂瀾復既倒。
不知世大變，萬僞火就燥。
欲以區區言，反俗入羲昊。
渾淪五千言，道德何浩浩。
漢嘗求其說，施用未深造。
衣食已有滋，煩苛以能埽。
惜哉衰世士，學術失探討。
流而爲刑名，慘礉極枯槁。
但見多申韓，舉皆罪黄老。
聖人無常師，有善取輿皁。
問禮固有然，誰謂孔徒小。
遺貌知是非，君無論醜好。
聖和受代
作者：劉摯
朝代：宋

枉尺誠非聖賢事，守道固與時俗違。
難哉仕者行已志，况復儒生疏世機。
喜聞傳告令尹政，應歸湔拂塵土衣。
快君高舉歎留滯，把酒爲歌黄鵠飛。
聞東園諸學生雪飲寄之
作者：劉摯
朝代：宋

大雪填虚翻海波，袁安門戶可張羅。
寒驚春絮因風早，病覺空花向眼多。
梁苑喜開陳桂酒，郢人誰已唱蘭歌。
少年撫景應須醉，莫學衰翁著睡魔。
至金鄉先寄田直孺
作者：劉摯
朝代：宋

京雒塵埃各未湔，古城瀟灑向秋天。
今朝屈指終三伏，此地銜杯已六年。
老喜交朋頻把臂，拙無材力可求田。
君當記得鱸魚約，何日相從上釣船。
舟次潯陽寄興國李使君舜卿
作者：劉摯
朝代：宋

江南太守畫船飛，湘水羈鴻病翼遲。
歳晏風霜時易失，人生離合事難期。
相思坐歎瓊枝隔，寓意徒令玉軫悲。
遥想翠屏山下望，樓中還有謝公詩。
荆門軍惠泉呈李使君舜卿
作者：劉摯
朝代：宋

蒼山抱西城，蒙泉發山麓。
一泓養虚淨，大石坼巖澳。
源脤潗潗來，星珠沸相續。
何人瀦方池，不使聲瀑瀑。
四圍疊琳琅，百丈蔭雲木。
波底金蓮花，萬葉綠綺縟。
畏清無魚蝦，因亦遠鷗鵠。
俯視洞五臟，安敢濯兩足。
循池隅西南，漸見泄泉滀。
怒聲始可聽，勢如脱桎梏。
涎沫卷飛練，潨鳴射碎玉。
曲折谿路長，幽響遠連屬。
安得朱絲弦，爲寫滄浪曲。
派澤山下田，歲常稔麰穀。
憧憧負缾盎，清入郡人腹。
惠名由此歟，圖牒曾不錄。
崔碣鑱文章，無數不暇讀。
亦欲有佳句，恐爲惠泉辱。
使君心自清，舘宫泉上宿。
一勺蜕塵軒，豈比樽酒淥。
磅礴壯士氣，常爲山水伏。
天下幾林泉，無金買卜築。
空兹嚼屠門，野人真碌碌。
菱角
作者：劉摯
朝代：宋

洪池富水物，擘波收紫菱。
春華雜青黄，夏蔓相牽仍。
迨彼風露足，芒角秋實登。
剛銛事利觜，扶挾如有朋。
雙鋒尚可嘬，四出尤足憎。
昌歜固有嗜，蒺莉非所憑。
外觀乏婉軟，中質韜玉冰。
取物取諸內，惟彼識者能。
薛景庸太丞昌朝守邠州
作者：劉摯
朝代：宋

風霜烏府不謀身，丞掾鴻樞號得人。
九轉已欣丹換骨，一麾聊免甑生塵。
時今關隴烟雲静，地古岐周氣俗淳。
正恐暫均勞逸去，肯容文酒戀朱輪。
虎枕
作者：劉摯
朝代：宋

耒陽得奇枕，狀比猛獸姿。
呀吻目睛轉，中有機紐施。
持鬚世所戒，羊質還可嗤。
莫作邯鄲想，曲肱吾所師。
行藥
作者：劉摯
朝代：宋

行年將七十，衰病乃其時。
矧兹地氣沴，州在大澤陂。
憶昨度炎暑，林莽居舍卑。
山色不到眼，地無清泉滋。
晴暘則鑪冶，陰濁則蒸炊。
氣脘疲嘔洩，軀骸醉支離。
節氣近寒露，生意稍可支。
故人在秦晉，知我窮至斯。
奩封衆藥品，皆自州土宜。
形味紫團寶，苗窗西岳奇。
靈如雪山草，秀比商嶺芝。
是身本無有，疾病何用治。
自愛聊爾爾，道人母我蚩。
丸膏或㕮咀，何復求良醫。
策杖行東圃，運動疏通之。
收復我沖粹，驅散彼邪疵。
養生固有道，一溉非難爲。
千年鮑昭後，復有城東詩。
行虞城縣早起寄公秉
作者：劉摯
朝代：宋

一夜風聲海沸騰，束衣寒屋赴晨興。
雲吹惨澹天西月，馬踏玲瓏雪底冰。
吏事不堪年老大，歸懷那復病侵凌。
遥知宴息庵中夢，正在仙門第八層。
表海亭
作者：劉摯
朝代：宋

到此翛翛欲羽翰，長簷危檻壓潺潺。
高低步障千花磴，遠近屏風四境山。
興爲南樓雖不淺，倦如飛鳥亦知還。
偷閑擬上三年計，寧願齊侯五月間。
被旨還闕訓答諸公韻三首·其一
作者：劉摯
朝代：宋

楚雪三經橘柚天，君恩新許出湘川。
雖非殿席虚中夜，且勝臺郎謫九年。
歳晚病懷孤劍外，江寒歸思亂雲邊。
妻兒莫恨歸裝薄，賸得諸公錦繡篇。
被旨還闕訓答諸公韻三首·其三
作者：劉摯
朝代：宋

幾年南楚聽哀猿，自昔江湖憶帝閽。
粉骨何禆天下事，賜環難報聖君恩。
餘光久記仁人里，引重仍慚長者言。
安得新官來棹速，更隨春色到鄉園。
被旨還闕訓答諸公韻三首·其二
作者：劉摯
朝代：宋

湘南竊食漢鹽官，長記靈煙魏闕端。
隙過白駒三歳月，萍漂滄海一孤寒。
九重寛宥環初賜，萬里歸心斗欲干。
常愧主恩深未報，慨然真喜脱囚冠。
西齋觀雨
作者：劉摯
朝代：宋

長庚謝餘炎，大火躔西極。
開軒對朝雨，拭目看秋色。
雲空相晦明，風縷乍斜直。
聲繁自飄蕭，勢急勿淙激。
方塘潛浪潮，萬瓦亂珠射。
巢燕倦翩翩，庭蕪長紛籍。
閑花洗幽素，秀木舞涼碧。
清氣醒筋骸，餘爽入几席。
跡希蔣詡徑，興髙陶令宅。
繞郭聽懽聲，登秋飽豐澤。
良辰感孤宦，念我久行客。
窮年不自樂，心跡雨何益。
功名羞詭奇，歲月易類斥。
聖人堂有奥，大道坦可適。
胡爲世俗間，區區較尋尺。
觀音院餞送章子平出守鄭州探得近字
作者：劉摯
朝代：宋

大梁三尺雪，冰泥變塵坌。
千騶國西門，儼若鐘在簨。
使君御之行，往殿股肱郡。
玉符佩祥麟，車旟舞飛隼。
去國雖所懷，而在百里近。
朝方背象魏，暮已跨封畛。
滎陽介兩京，左右事控引。
咽喉半天下，客車日交軫。
閉關非人情，飾傳古所哂。
使君錦幖仙，才業苦清敏。
故人毁譽忘，要使仁義盡。
昔賢此爲政，遺愛浹微隱。
國人賦緇衣，千載聲亦泯。
二者在君興，無嗟設施窘。
謁金鑾瑩襌師
作者：劉摯
朝代：宋

西城十里入溪林，頓覺塵埃脱醉襟。
淺渚敗荷縈白曉，淡雲疏木抱清陰。
陶潛但有思歸賦，韓愈殊無善吏心。
遺照主人應念我，試將秋思寫瑶琴。
讀書
作者：劉摯
朝代：宋

西風入梧桐，白露下雲漢。
灑灑晚秋色，清凉復神觀。
歲月不我與，料理前日慢。
念此平生心，所樂在黄卷。
太羮與玄酒，梨樝及俎籑。
滋味要足口，更復恨未見。
燈火夜可親，巾箱字甚憚。
紛紛事是非，碌碌世治亂。
千古守糟粕，未免斵輪歎。
聖賢有堂奥，大道堪夷坦。
是爲名教樂，足以了衰晏。
惜日營珠金，投身醟歌管。
彼志各自言，難以一理貫。
貽致政吳德仁朝請
作者：劉摯
朝代：宋

四十懸車三十年，白雲山下古溪邊。
松姿鬱鬱霜中壽，鴻意冥冥物外天。
歸爲田園陶令達，化行鄉黨鄭公賢。
我慚出處今如此，應得高人一粲然。
賞心亭
作者：劉摯
朝代：宋

佳山逶迤抱故國，危觀突兀凌長波。
仰憑飛景赤霄近，下瞰萬木蒼烟多。
三閣繁華芳草在，七朝風物一禽過。
後人未見興亡本，秪笑陳家玉樹歌。
贈汪汾同年
作者：劉摯
朝代：宋

往歳仙遊白玉臺，拍肩曾喜得洪厓。
高門已覺陰功在，古獄猶嗟寶氣埋。
風竹夜聲清醉枕，雨峰秋色滴吟齋。
大夫未老無多嘆，會見勳名與願諧。
赤岸過柳明之别業
作者：劉摯
朝代：宋

主人瀟洒武陵仙，别業河東大道邊。
心畫美田皆枕水，手栽佳木已參天。
園林有地時難者，鐘鼎銘功事莽然。
倦客過門空大嚼，卜鄰安得買清泉。
跂罷西邑時將營山居路有二詩次其韻·其一
作者：劉摯
朝代：宋

半年西邑秪徒勞，天數人謀兩不饒。
分定一枝難駐足，時來三組併垂腰。
是非未了今猶古，飲啄誠安谷亦喬。
何日一塵能負郭，杖藜春雨看眷苗。
跂罷西邑時將營山居路有二詩次其韻·其二
作者：劉摯
朝代：宋

求田問舍此心勞，兩處如聞勝勢饒。
張氏泉塍近城角，邵家林屋在山腰。
倒冠來伴樊川杜，飛舄新閑葉縣喬。
昨日雪霜枯槁地，百般蒼翠發新苗。
路虞部得代還
作者：劉摯
朝代：宋

東風楊柳認春天，轣轆車音向郢山。
久客不知游宦樂，五年方喜取書還。
邊兵近日屯湟水，漢將何時入玉關。
自古詩人多慷慨，功名無使壯圖間。
送僧常蔭
作者：劉摯
朝代：宋

吾師來曲江，落落偉丈夫。
靈標峙松雪，清韻輝冰壺。
談高文字間，欲趨仁義途。
飄然跡無累，青天白雲孤。
振衣下懷楚，遂欲游京都。
京都貴人多，駢門耀金朱。
仁義卜知已，誰不顧子廬。
況子兼外學，妙達性命樞。
言隨禍福應，名利惟所呼。
一出玩世故，應憶舊山隅。
送吕戶曹仲敏
作者：劉摯
朝代：宋

文章盈篋幾千篇，去有山濤吏部賢。
梅意向人冬至後，雲陰含雪北風天。
非今是古俗皆爾，歎老嗟卑誰不然。
知子已能操學誼，行藏吾欲看他年。
送吕雅寺丞
作者：劉摯
朝代：宋

玉府文華異俗氓，丹山毛羽盡祥珍。
伊臯相業光前史，王謝家風世有人。
好學少年忘貴胄，摛詞奇藻敵陽春。
如今四海皆桃李，曾見槎通萬里津。
送吳雍平凉令
作者：劉摯
朝代：宋

洞庭葉微脱，衡陽鴈未歸。
秋雲招客思，偏向隴頭飛。
風霜過商郢，飄泊遊子衣。
行邁豈不遠，在彼渭水沂。
早寒關草白，九月邊馬肥。
西州風俗厚，長官民政稀。
洪河繚勢勝，大山四蟠圍。
登臨賦今古，壯志相發揮。
宦遊子誠樂，孤陋予何依。
念此性疏朴，動輒觸世機。
相逢幸燭理，義愜不謂非。
扶持失其直，曲逢嗟願爲。
朋友日已削，道義誰與幾。
離騷默自慰，但寄黄金徽。
送子容二首·其一
作者：劉摯
朝代：宋

文人家世積清芬，二許遺風見子孫。
學問共推元凱庫，衣冠争望李膺門。
西垣潤色文還古，東土留居政有恩。
歸奉漢皇前席對，豈無今士所難言。
送子容二首·其二
作者：劉摯
朝代：宋

傾都冠蓋擁西圻，一節移歸四牡馳。
魏闕雲烟天近處，隋河冰雪歳窮時。
行藏粗識賢人志，疲拙難當國士知。
妄欲與公論異日，區區何用召棠詩。
送文與可同出守湖州
作者：劉摯
朝代：宋

東蜀老儒者，吳興新使君。
前更四州守，風政超古人。
歸來天禄閣，袖手隨衆羣。
一毫不染指，世味從甘辛。
謂柔未易招，謂剛可以親。
渾然鎮冒器，承以繅率文。
詞章謝剞劂，天葩出靈根。
冥冥古咸池，衆聽所臥聞。
外物了無累，獨愛霜中筠。
應憐歲寒節，落筆收天真。
七賢與六逸，林下仍溪濱。
對之浪狂醉，顧豈知此君。
比年不多寫，造化慳至珍。
而我得二紙，毫素餘清芬。
留當雪霜展，可慰思慕勤。
煌煌鐘鼎具，未許刊名勳。
聊復詠黄鵠，南國垂朱輪。
拔足出埃壒，投身當水雲。
人與境相得，長鯨臥天津。
冰壺地千里，雲屏山四鄰。
醉月若下酒，芼羮沼渚蓴。
仕宦子雖適，孤陋予何伸。
曲蓬誰與直，坐遠蘭蕙熏。
臨風寫高興，願寄江南春。
送柳判官引對次鄒主簿韻
作者：劉摯
朝代：宋

斯文復古魏郊東，落落名孫祖氣同。
待詔方探採蘭舍，最書催見受釐宫。
十年罇酒瞻燕碣，幾日歌吟笑郢中。
天下求才君必用，莫悲長劍匣秋風。
送次中
作者：劉摯
朝代：宋

肯與衰頽論久要，愛君才健氣飄飄。
聲名桂苑曾晞冀，風節霜臺愧續貂。
分落江湖驚幾歳，喜同文酒駐雙橈。
天寒不奈隋河淺，又使清談付寂寥。
送益路提刑謝師厚郎中三首·其一
作者：劉摯
朝代：宋

鼇闕崑峰路不賒，單車聊復向襃斜。
東山行止繄民望，康樂文章自世家。
政在冰壺人畏慕，詔移金節使光華。
百城争欲扳遺愛，豈獨諸生戀帳紗。
送益路提刑謝師厚郎中三首·其三
作者：劉摯
朝代：宋

歳晏風雲劍外天，故宫形勢舊山川。
地環錦繡三千里，兵後歌鐘一百年。
金馬已陳公子賦，海棠應補少陵篇。
官私侈忲斯民病，可賀于今使者賢。
送益路提刑謝師厚郎中三首·其二
作者：劉摯
朝代：宋

叱馭靈關萬里行，爰書丹筆刺祥刑。
過家舊社瞻卿繡，入蜀何人識使星。
梅福上封推變異，望之雅意在朝廷。
華陰道過行臺路，共醉西湖賦鶺鴒。
送致政太師歸洛
作者：劉摯
朝代：宋

元豐天子賜安車，黄髪翩翩翊聖初。
坐省故攜靈壽杖，會朝仍駕虎賁輿。
平泉花木眷常在，遼水城池鶴自如。
身是赤松無一事，乳桐孫竹看扶疏。
送虞元叟大熙出守當塗
作者：劉摯
朝代：宋

使旗獵獵櫓呀呀，齋舫飄如上漢槎。
待得江南鱸作鱠，暫從遼海鶴歸家。
清談揮麈臨千里，隱几看山過兩衙。
零落謫仙遺跡在，爲尋荒冢弔雲霞。
送衡州王仲和郎中代還
作者：劉摯
朝代：宋

鐃鼓催船下洞庭，幾灘冰澁滯雙旌。
崢嶸霰雪暮寒重，早晚瀟湘春水生。
君意喜先湖鴈去，我懷方共夜烏驚。
明年奏課趨雲陛，拜罷當如漢仲卿。
送許敏修使二浙二首·其一
作者：劉摯
朝代：宋

大夫才業帝都俞，清潔寒冰在玉壺。
流馬阜財求八使，鑄龍班節重三吳。
海門曉日迎飛鷁，笠澤秋風趁鱠鱸。
亦欲東遊聞米賤，行臺還可庇疏愚。
送許敏修使二浙二首·其二
作者：劉摯
朝代：宋

蒹葭曾愧倚瑶瓊，京兆經年共左廳。
屢喜足音臨病几，獨何才力致虚囹。
閩山近部榮鄉繡，越客何人識使星。
隨看鋒車下江海，歸來人物重朝廷。
送趙湜遊邊
作者：劉摯
朝代：宋

風霜日夜肅，關寒塞草白。
之子倦蓬蒿，結束遠行役。
尺劍有壯懷，短褐無寒色。
禮臺多黄金，義橐富白璧。
河山數千里，趙魏繚遺跡。
大事今在邊，爲我盡覽歷。
威懷用表餌，是非入奇策。
豈如滎陽秀，出以屢空迫。
送鄒澤民還灃陽
作者：劉摯
朝代：宋

人生寡會合，世路多穽機。
吾得二三友，老鈍諧所依。
澤民氣閎侈，詞筆如戈揮。
狂鶚但思擊，生馬不可鞿。
彦修韻寒苦，獨以經史肥。
捩眼鄙俗調，攘臂談聖微。
直夫名流子，學性無愆違。
冰玉瑩表裏，芝蘭自芳菲。
嗟吾實款段，騏驥安可希。
清樽寫江海，日獲從西圻。
吟鋒互矜軋，醉笑相嘲譏。
方懷青蒿愧，忽見黄鵠飛。
明哲慎所蹈，勿與矰繳幾。
秋風病池榭，苦雨沾裳衣。
行矣歲華晏，重感人事非。
玉音儻無斁，時有北鴻歸。
送鄭毅夫舍人被召五首·其一
作者：劉摯
朝代：宋

金魚寶带紫微仙，刺史荆州帝倚賢。
仁入刑書無濫獄，政通和氣屢豐年。
芝函曉下浮雲闕，奎曜宵還北斗天。
士望區區翰林主，不知舟楫赴商川。
送鄭毅夫舍人被召五首·其三
作者：劉摯
朝代：宋

永昭陵上土新乾，又見弓遺四海冤。
旒冕嗣天承顧命，金繒傾帑入私門。
已多困瘠悲邦釁，况有跳梁玩國恩。
歸奉清閑疏奇藴，席前應講太平源。
送鄭毅夫舍人被召五首·其二
作者：劉摯
朝代：宋

三國遺基楚子宫，洞庭游樂與民同。
畫船載酒春波綠，疊鼓隨車夜燭紅。
愛此南陽歌召父，學如西蜀化文翁。
去思不用甘棠賦，恩在邦人骨髓中。